text:
E Ordenansa Laboral 2013 (Arbeidsverordening 2013, AB 2013 no. 14) ta vigente desde 1 di april 2013. A base di articulo 30, di dos inciso, di e Ordenansa Laboral 2013 un dunado di trabou ta obliga pa entrega e Registro di Personal (Personeelsregister 2017-2018) na Director di Departamento di Labor & Investigacion (DAO). Den e Decreto Nacional Registronan di Ordenansa Laboral 2013 ta regla e modelo di e Registro di Personal. E Registro di Personal ta consisti di tres parti, Modelo 1A, e personal actual manera registra na december 2017; Modelo 1B, e necesidad pa personal pa 2018 y Modelo 1C, e necesidad di personal pa cada proyecto specifico.Read more...
E Ordenansa Laboral 2013 (Arbeidsverordening 2013, AB 2013 no. 14) ta vigente desde 1 di april 2013. A base di articulo 30, di dos inciso, di e Ordenansa Laboral 2013 un dunado di trabou ta obliga pa entrega e Registro di Personal (Personeelsregister 2017-2018) na Director di Departamento di Labor & Investigacion (DAO). Den e Decreto Nacional Registronan di Ordenansa Laboral 2013 ta regla e modelo di e Registro di Personal. E Registro di Personal ta consisti di tres parti, Modelo 1A, e personal actual manera registra na december 2017; Modelo 1B, e necesidad pa personal pa 2018 y Modelo 1C, e necesidad di personal pa cada proyecto specifico.
Departamento di Labor ta recorda pa medio di e comunicado di prensa aki cu e periodo di entrega di Registro di Personal 2017-2018 pa tur empresa na Aruba ta di 1 maart 2018 te cu 4 mei 2018.Read more...
En conneccion cu Dia di Hende Muher, Directie Arbeid en Onderzoek ta presenta cifrasnan riba e hende muher riba Mercado laboral. Masha pabien na tur nos hende muhernan.


c: text/html

text:
PS-PAR-PAIS,PNP i (Partido MAN den silensio) ta mara awe Kòrsou na dil di 40 aña den tur sekresia
Refineria di Kòrsou komprometé porta sera awe den Konseho di Minister
Kòrsou ta wòrdu bende pa un gobièrnu demishonario, sin niun klase di transparensha, poniendo interes polítiko partidista dilanti na lugá di interes nashonal di nos pueblo. Awe a kai den brievenbùs di MFK e kontrato ku tabata plania pa awe gabinete Whiteman, por sierto demishonario firma ku e grupo Chines (GZE) ku kual nan a firma un MoU na 15 di sèptèmber 2016.
Negoshashon pa hür un refineria i pone nos kompanianan estatal tambe forma parti di kontrato, no ta algu ku por tuma lugá di anochi pa mainta, kaminda un gobièrnu demishonario ta bai hipoteká partinan hopi importante di nos patrimonio ku un kompania chines pa 40 aña.
Den e kontrato ku lo mester a wòrdu firma awe tin tur kos deskribí ku e kompania chines ta deseá;
Kontrato ‘Heads of Agreement’ https://www.scribd.com/document/331455588/Heads-of-Agreement-Draft-13-November-2016
- Kontrato pa un periodo di 40 aña
- Eksonerashon di diferente belasting
- Fasilidat dor di SOAW pa importá trahadó
- Entrega eksklusivo di LNG gas
- Diferente kontrato ku e kompania chines mester firma ku Curoil, Aqualectra, Selikor, CPA i kompania di Tou Kòrsou
Esaki ta indiká ku pa 40 aña ta bai pone Kòrsou kompletu den man di e kompania chines aki.
Sinembargo un análisis preeliminar den e kontrato aki no por lesa kiko a regla pa Kòrsou, despues ku firma e kontrato aki kaminda ta menshoná tur loke ta na fabor di e kompania Chines, e ora ei ta bai drenta den Negoshashon pa definí e interes nan di Kòrsou, esaki despues ku ya nos patrimonio ta komprometé/bende.
Den e kontrato aki ta menshoná, PDVSA komo un posibel partner di e grupo Chines, ironia ta ku na final di e kontrato ta RDK ta konsehá e kompania Chines pa drenta den un aliansa ku PDVSA pa tin sinergia pa manehá e refineria debí ku ya PDVSA tin eksperensia den maneho di e refineria.
Poniendo tur webu den un makutu ta e kos di mas malu ku por tuma lugá. Dunando e kompania Chines nos refineria pa 40 aña i huntu ku esei ta mara tur nos kompanianan petrolero i otronan manera Selikor ku tambe por produsí koriente dor di kima sushi den e kontrato, ta algu sumamente peligroso pa nos futuro.
Ta parse ku partido MAN kual ta e partido ku ta bai karga signatura di e próksimo gobièrnu ta di akuerdo pa nos dushi Kòrsou wòrdu bende di e forma aki i ta sinta ku nan man nan krusa i laga un gobièrnu demishonario tuma desishon nan ku ta mara nos i nos futuro generashon den un situashon sumamente peligroso. Esaki ta e preludio di e gobièrnu sosial ku nos ta bai haña serka partido MAN.
Pueblo di Kòrsou esaki si no por, nos no por entrega gran parti di nos patrimonio nashonal pa 40 aña mientras un gobièrno demishonario ku ta sigui en gran parte pa 4 aña mas porta sera ta negosha esaki den tur sekresia. MFK ta alerta i ta keda na nos komo Pueblo pa protesta i protehá nos Refineria i kompanianan petrolero.
Gerrit F. Schotte
Lider di Frakshon di MFK

robotstxt: allowed

filter: keep


text:
Criminalnan di droga Hulandes mas y mas ta dirigi nan mes ariba e produccion di crystal meth. Esaki a wordo confirma door di polisnan na na NRC.
Den e ultimo diesdos lunanan polisnan a desmantela mas o menos dies laboratorio caminda cu crystal meth ta wordo produci. “Algun aña atras nos no tabata mira esaki mes”, segun un vocero policial a bisa na e corant. Tambe cu 2018 tabata e punto di inclinacion den e produccion di meth.
Den pasado Hulanda tabata produci mas tanto xtc, speed y cocaina. Crystal meth ta un di e harddrugsnan mas fuerte cu tin actualmente. E ta cuater biaha mas fuerte cu cocaina.
Flat Rotterdam
Siman pasa polis di Rotterdam a haya un den un apartment bashi casi diestres kilo di crystal meth. E luga tabata hala hopi atencion door cu niun hende no tabata biba eynan, pero si tabata tin trafico di personanan cu tabata drenta y sali cu tasnan grandi.
Segun NCR e aña aki autoridadnan a desmantela laboratorionan di crystal meth na Zuidlaren, Lunteren, Oss y Weert. Den algun caso polisnan tabata haya miles di kilo di materia prima den e laboratorionan aki. Tambe e cantidad di desperdicio di e droga aki a aumenta.
Export
Autoridadnan ta di opinion cu e crystal meth no ta wordo produci pa e mercado Hulandes mes, pero pa exportacion, specialmente pa Republica Checa y Alemania oriental.
Na Hulanda e droga aki ta popular bou di cierto gruponan, manera e comunidad gay. Departamento di Salud di Amsterda (GGD Amsterdam) aña pasa a expresa su preocupacion pa e adiccion bou di e comunidad homosexual.


text:
Rooi Bosal: Diabierna pa mas o menos 7’or y 45 di mainta. Presencia di polis ta wordo pidi riba e caminda di Kibaima na altura di Rudsen, pa motibo cu un truck berde carga cu piedra, baranca y santo ta basha esaki riba caminda y a sigui core.
Na yegada enberdad polis ta topa cu hopi santo y piedra riba e caminda, tambe dos auto cu lo a sufri daño.
Polis mesora a cuminsa desvia trafico. E barancanan ta benta riba caminda, for di prome cu Rudsen te na altura di ex Drive Inn.
Un bon samaritano a yega cu un bobcat riba un takelwagen y cuminsa lanta e santo cu e piedranan for di caminda.
D.O.W.tambe a wordo avisa y ta na caminda.


text:
Despues di reunionnan di trabao na Colombia pa loke ta importacion di carni for di Colombia bou guia di embahada Hulandes, minister Chris Romero a splica cu e siguiente stap ta pa reuni cu esunnan concerni na Aruba, pa nan bay Colombia pa reuni cu ICA. Minister di Sector Primario, Sr. Chris ROmero ta splica.
ICA ta un di e instancianan mas renoba di Suramerica, cu ta keur e diferente puntonan central cu ta exporta carni. Bou di e matadonan, ICA ta conoci mundialmente, te hasta na Hulanda, ya cu Colombia ta exporta carni pa Hulanda y varios pais Europeo.
Sr. Romero a cuminsa cu e combersacionnan den e area aki y e siguiente paso ta afspraaknan cu e partidonan concerni, p.e. Servicio Veterinario pero tambe gobierno di Colombia y Sr. romero mes, y tameb ICA cu ta conoci cu diferente matador.
Asina a pone e bala lora, unda a pidi pa esaki cuminsa mas pronto posibel. ICA lo kier cuminsa mas pronto posibel, pero Aruba mester pasa prome door di Conseho di Minister. Colombia ta willing pa exporta y esey ta na nos beneficio. E meta ta pa trece productonan na un miho prijs pa Aruba, pa asina alivia cierto dolornan cu ta reina bou di e pueblo di Aruba, segun e mandatario, Sr. Chris Romero.


text:
Si mester paga boet/claim, ta con ta haci esey?”
Si mester paga boet/claim, ta con ta haci esey? Esaki ta un pregunta cu movimento RAIZ ta considera como “false choice” - un alternativa falso....
Trabou di embeyecimiento di highrise area lo cuminsa
Minister di Turismo Sr. Dangui Oduber ta sigi cumpli cu su promesanan di campaña, e biaha aki cu e trabounan pa embeyece e “highrise...
Aruba awo ta pertenece bou di e cluster di UNESCO Kingston...
omo Minister di Enseñansa, señor Armando Lampe ta responsabel pa UNESCO na Aruba segun reglamentacion di UNESCO Internacional cu ta e Minister di Educacion...
Despues di hopi presion edificio di Biblioteca San Nicolas a wordo...
Parlamentario Alan Howell for di inicio a mustra su preocupacion y interes pa loke ta renobacion y apertura di Biblioteca San Nicolas, cual a...
Proyectonan di desaroyo pa San Nicolas ta na caminda
Dialuna mainta den conferencia di prensa, Minister di Turismo, Salubridad Publico y Deporte a anuncia cu entrante otro aña lo cuminsa cu desaroyonan di...
Minister y FTA a reuni tocante tarifa pa recoge sushi
Minister di Desaroyo Teritorial, Infrastructura y Medio Ambiente Otmar Oduber a reuni cu sindicato FTA tocante tarifa pa recoge sushi, den cual e diferente...
Gabinete Wever-Croes cu logronan grandi pa nos pais
Nos tawatin un siman di dushi bendicion di awasero cu a trece aire fresco pa nos. Pa Gabinete Wever-Croes, e siman tras di lomba...
E sentido di insiguridad riba nos pais ta mas grandi cu...
Nos tin un Minister cu pa 12 aña den Parlamento a sinta critica su ex Minister Rudy Croes (MEP) y ex Minister Arthur Dowers...
E pakico Sustainable Development Goals (SDGs) ta importante
Na September 2015, 193 pais miembro di Nacionnan Uni unanimamente a adopta e Agenda di desaroyo sostenibel 2030 cu ta e SDGs (Sustainable Development...
Pronto gobierno lo pone den ehecucion e maneho pa nos grandinan
Recientemente a celebra Dia di nos Grandinan. Nos grandinan ta esunnan cu a construi nos pais, cu awe nos por lanta nos yiunan y...
Di Get-Away pa Gate-Way 2030
Mientras cu ta pidi pa duna gobierno tempo pa por demostra kico e por haci, parce cu no kier duna pueblo e tempo pa...
Departamento di Integridad lo percura pa tur departamento di gobierno traha...
Pa hopi aña, y sigur hopi gobernacion a bin y bay y tur tabata priminti di lo percura pa tin bon gobernacion, transparencia y...
Gobierno ta laga hopi di desea ariba entre otro trato y...
Diabierna 5 di cctober, ta celebra ‘World Teachers Day’ conoci tambe como ‘Dag van de leraar’ pero ta remarcabel cu di parti di gobierno,...
E ser humano central ta mas importante pa percura cu no...
E reunionnan di nivel halto di siman pasa na New York, a duna Prome Minister Evelyn Wever-Croes oportunidad pa intercambia ideanan di maneho y...
Reconocimento di gobierno di St. Maarten ta un honor pa esunnan...
St. Maarten a cuminsa duna reconocimente na esunnan cu a bay yuda den e temponan dificil na St. Maarten. Minister di Husticia di Aruba,...
Por aplica pa ‘Arubalening’ pa maestro di scol te cu 40...
E mandatario encarga cu enseñansa Minister Lampe a anuncia recientemente cu e edad pa haya prestamo di Aruba pa haci estudio pa bira docente...
Amigo di minister “Octupus” ta haya un “golden handshake”
E siman aki pueblo por a tuma nota cu gobierno a dicidi di retira e director di Arubabus, sr. Theo Croes y na su...
Futura Lab y gobierno di Aruba ta lansa Mo-B Lab
Durante lansamento di e proyecto innovativo ‘Mobile Makerspace’ dialuna atardi na MFA Santa Cruz, Prome Minister Evelyn Wever-Croes a duna un discurso gradiciendo na...
Profeta di mentira Mike “Hananias” Eman kier sigui manipula pueblo
Parlamentario Endy Croes ta reacciona riba bishita di Mike Eman na Kamer van Koophandel. Por a tuma nota cu Mike Eman esun mes mes...
Aruba su relacion cu Hulanda ta mehorando
E relacion di Aruba cu Hulanda, te na un cierto fondo, e ta bon, den sentido cu ta papia y comunica cu otro. E ta...


text:
Central di Polis ta manda un patruya pa e veld di Lago Heights, caminda cu un grupo di hoben lo a maltrata otro hoben y a bay cu su placa. Na e sitio polisnan ta encontra e hoben H.H. di 13 aña, cu a declara cu e persona cu ta wak pe a dun’e 12 florin pa bay cumpra algun cos na un supermercado.
Na caminda, banda di e veld di Lago Heights el a wordo acerca door di tres hoben, di cual un di nan e conoce bou di nomber di “Giomy”, e otro como “Anthony” y e otro e no conoce. E tres hobennan aki asalt’e y bay cu e 12 florin for di dje. E hobencito no conoce e fam di e hobennan aki, unico cos cu e sa cu e hoben “Giomy” ta biba den De Vuyst. Según H, e hobennan lo tin mas o menos 15 aña.
Patruya a haci un control den bisindario pero sin resultado. Polisnan a dicidi di duna e hobencito 12 florin for di nan saco pa e por haci su compras, y despues nan a bah’e na su cas. E señora encarga di H., L., a wordo poni na altura di e sucedido y a bisa di lo informa mayornan di e hobencito ora cu nan yega cas.
Central di Polis y Chef van Dienst na warda a wordo poni na altura di esaki.


text:
Notisia
-
Temporada drùk di kùrmentu di vehíkulo a kuminsá
Den e kuadro aki, UOVV ta hasi un apelashon na tur doño di vehíkulo pa bin kùr trempan i evitá…Lesa mas 17 Òktober 2018 - Den Komunikado
-
OW ta investigá markanan riba kaminda pa Banda Bou
Servisio pa Obra Públiko (OW) a nota ku e liñanan riba partinan di Weg naar Westpunt a kuminsá kitaLesa mas 17 Òktober 2018 - Den Komunikado
-
Deklarashon di Promé Minister na Parlamento tokante e situashon di Venezuela
Ta un balansa difisil ku nos mester mantené, komo nos tin ku kumpli ku nos interés nashonal i konsiderá nos…Lesa mas 16 Òktober 2018 - Den Komunikado
-
Seshon di informashon tokante trabounan di mantenshon di Bocaweg
Esaki ta tuma lugá dia Djaweps 18 di òktober 2018, for di 7.00 pa 9.00 di anochi na Sentro di Bario Boca Sami, Redaweg…Lesa mas 16 Òktober 2018 - Den Komunikado
-
Servisio pa Planifikashon Urbano (ROP) ku 4 seshon interno pa e tim di maneho di e organisashon
Tim di maneho di ROP huntu ku Minister Zita Jesus-Leito tin komo meta pa optimalisá organisashonLesa mas 16 Òktober 2018 - Den Komunikado
-
Hunta di Supervishon Finansiero di bishita serka Gobernador
Presidente y miembronan di Hunta di Supervishon Finansiero (College Financieel Toezicht) di bishita serka GobernadorLesa mas 15 Òktober 2018 - Den Komunikado


text:
Entregamento di protest ta parti di wega di futbol, e ta un derecho cu tur team tin y cu no por wordo nenga. Hopi rankamento di ciboyo tawata tin den pasado cu hasta mester a bai hues pa dicidi un ke otro den nos futbol local. Nacional Washington ta uno cu nunca a duda pa busca su derecho mas aya di AVB y a bai corte varios biaha. Futbol ta wordu para di hunga riba veld y e wega ta pasa e ora pa wordo hunga den corte dilanti mesa berde. Tawata tin un anja cu cos tawata asina bruha cu e playoff mester a wordo hunga cu 5 team envez di 4 team manera ta normal.
Ultimo anja nan cos no a bai asina leeuw pero casi tur anja tin un protest grandi, e por ta den porta di playoff of den playoff mes. E anja aki a cai un protest di Britannia contra Nacional Washington cual partido a tuma lugar riba mei 29 y a keda empata na un gol pa banda. Esaki tawata un wega cu Britannia tawata gana 1-0 te na di 90 minuut di wega y riba dje Nacional Washington a keda cu solamente 9 hungador riba tereno. E dragon nan ta score un gol den extra tempo y ta empata e wega y complica cos pa Britannia cu lo a keda cu 4 punto y haci e chance di classifica uno chiquito.
Britannia ta entrega un protest 24 ora despues bisando cu e hungador Valdo Leocadio tawata un hungador illegal riba tereno ya cu e hungador aki, esta Valdo Leocadia a hanja un carchi cora den e pen ultimo wega di campeonato regular contra RCA y cu e la sinta un wega so di castigo y no dos wega. E protesta ta wordu trata y Britannia ta hanja rason y ta gana e wega y e tres punto nan. Esaki a pone cu Britannia ta bai 6 punto net uno tras di RCA cu tawata tin 7 punto. Si Britannia mester a gana su wega contra RCA, cual nan tawata gana 1-0 te na di 90 minuut, nos ta kere cu e campeonato lo a dal para indefinidamente. Cu e Victoria ey Britannia lo a acumula 9 punto lagando RCA cu 7 y cu un wega mas pa bai, e puma nan lo tawata den bon posicion pa por a clasifica pa final. Pero RCA ta score 2 gol den extra tempo y ta gana 2-1 y ta laga Britannia na caminda. Si RCA a perde e wega ey, nan tambe por a uni na e protesta di Nacional Washington como “belang hebbende.”
Pero bolbiendo na e caso mes, net promer cu su siguiente wega contra Dakota, Nacional Washington ta apela e caso y ta manda esaki pa e wordu trata den beroepscommissie. Beroepscommissie ta e systema di appelashon cu AVB ta usa caminda team nan cu no ta di acuerdo cu e decision di AVB por entrega nan protesta. E beroepscommissie ta consisti di 7 experto legal cu tin cu toets y debati si e decision den promer instante di AVB ta correcto.
Nos tin entendi cu tin various abogado den e comission aki. Riba dje e apelashon aki tin un costo di Awg 400.00. E caso aki ta trece cu ne varios pregunta interesante. E promer ta con por ta possible cu e donjo di curpa mes cu ta Nacional Washington no sa cu su hungador mester sinta 2 wega, y e team di Britannia si ta na altura di tal informashon. No ta un secreto publico cu Britannia tin su informante(nan) den AVB y esaki NO ta e caso di awor pero ta algo di basta anja. Si bo wak e historia di protesta, di 10 protesta cu Britannia entrega nan ta gana 11. Hopi biaha riba punto nan y informashon confidencial cu ni e team contrario sa cu ta wordu protesta. Awor ta bin aserca cu e president y e vice president ta sali for di cuna di Britannia ta pone den duda e imparcialidad di e directiva actual.
Ta mustra manera cu a purba di usa e protesta pa sacrifica Nacional Washington ya cu e dragon nan ta pracitcamente elimina y cu nan no tin mucho mas di gana den e playoff aki y no lo bai gasta Awg 400.00 pa bai beroep. Directiva di Nacional Washington a dicidi cu apesar cu nan no tin ningun chance mas den playoff, nan no ta bai laga e asunto aki bai sin mas y nan ta apela, ya cu e precedente cu e caso aki ta crea ta cu directiva por haci y deshaci cu decision nan di refree sin mester di duna cuenta ni sigui procedura.
E bala ta den scochi di Beroepscommissie awor. E comishon di apelashon lo trata e caso interesante aki diamars juni 14, 2016 y lo ta interesante pa sa kiko e veredicto di esaki lo ta. Cuanto pujito mas lo sali di e makutu aki?


text:
WILLEMSTAD – Mester mehorá e infrastruktura pa esnan ku ta praktiká e deporte di kana i kore, pero outomobilistanan tambe mester kore ku mas koutela na momento ku nan mira un òf mas persona ku ta kana òf kore kantu di kaminda. Esei di akuerdo ku Glenn McDonald, miembro di Road Runners Club Kòrsou, kende ya ta praktiká e deporte pa mas di 50 aña kaba.
Glenn McDonald den kòmbersashon ku Ramon Yung
Road Runners Club Kòrsou dia 4 di ougùstùs a konmemorá tres miembro, Kristen Leyba, Elton Montesant i Monique van Meerwijk, kendenan sinku aña pasá a fayesé den un aksidente trágiko riba Helmin Wiels Boulevard, momento ku nan tabata partisipá na un rekoudashon di fondo ku RRCK a organisá pa patvenderei.
Jero William, un bon amigu di Elton Montesant kende a pèrdè su bida durante e aksidente trágiko ta kòrda manera ta ayera ku e aksidente aki a sosodé. Dia dje aksidente el a bai buska Elton na su kas, pa despues nan sali bai e kaminata. Na altura di Floris Suite, Elton a kansa i konsekuentemente el a bisa Jero pa sigui kore i e lo sigui kana pa despues bolbe topa kun’é. Lamentablemente na altura dje rotònde di Betto Adriana, Elton a hañ’é enbolbí den e aksidente lamentabel.
Sinku aña despues, Jero William ta kere ku no a bin kambio den komportashon di outomobilistanan pa ku esnan ku ta kana i kore, pasó e kastigu ku a imponé den e kaso aki mes tabata insignifikante. Pues outomobilistanan lo mantené e mésun aktitut iresponsabel aki.
Jero William den kòmbersashon ku Ramon Yung
Apesar dje aksidente aki ku a kosta bida di 3 miembro dje organisashon, Glenn McDonald, un otro miembro di RRCK, ta di opinion ku entre otro mester drecha alseranan aki na Kòrsou, di manera ku esnan ku ta praktiká e deporte di kana i kore, por tin un mihó infrastruktura pa nan por hasi uso di dje. El a splika ku hopi dje alseranan aki na Kòrsou no ta pareu, o sea nan tin buraku òf ta sak aki aya. Esaki por kousa leshon na pia di e persona ku ta kana òf kore, si e no paga bon tinu riba e superfisie.
Mas aleu Glenn McDonald ta kere ku komportashon di outomobilistanan tambe ta laga hopi di deseá, loke ta pone ku for di momento ku un persona ta sali su kas pa bai kana òf kore, su bida ta na peliger. P’esei e ta hasi un yamada na outomobilistanan pa kore ku mas koutela i tene kuenta ku esnan ku ta praktiká deporte di kana i kore.


text:
Evento
Evento
Biblioteca San Nicolas ta muda
Biblioteca Nacional Aruba ta anuncia cu su sucursal ta cera diahuebs awor te un proximo aviso. E renovacion di e edificio di biblioteca San Nicolas ta cla y gerente a ricibi yabi di edificio algun dia pasa. Biblioteca ta cuminsa e proyecto di muda bek pa su cas na Peter Stuyvesantstraat 16. Biblioteca tabata temporalmente […]Read more
3 ganador cu sonrisa grandi
Diabierna ultimo den presencia di directora Astrid Britten, representante Maarten di Martijn Trading y mondhygienist Mirto Tromp, 3 mucha a ricibi un bunita premio. Nan a gana e concurso di pintamento di Shon Coneu di Martijn Trading. E concurso a tuma lugar na biblioteca na unda Mirto Tromp a conta un storia di Shon Coneu […]Read more
Tica Basha Bou a bishita muchanan di biblioteca
Nos famoso actriz Tica Basha Bou a bishita muchanan di biblioteca pa conta storia. Y tambe muchanan por a hari poco cu tur cos cu ta sosode den camber di Tica Basha Bou. Masha danki Tica Basha Bou! Brasa y sunchi!Read more
Diseñador di stage
Tur aña Biblioteca Nacional Aruba ta trece apertura di su Festival di Buki pa Mucha den forma di un celebracion. Esaki cu un show espectacular presenta pa muchanan di scol cu musica, teatro, canto y baile. Coleganan di dept Audiovisual ta encarga cu audio y filmamento di e produccion y demas trabounan audiovisual. Nan ta […]Read more
Indra y su sombre yen di storia
Juffrouw Indra tin un sombre yen di storia. Storia cu juffrouw Indra tin yen gana di conta e muchanan di Aruba. Ta pesey dentro di poco e ta paketa su maleta y ta coy un avion rumbo pa Aruba. Autora di buki pa mucha a duna su sombre e nomber ‘Mijn vertelhoed’. Tin biaha e […]Read more
Ta busca boluntario
Pa Festival di Buki pa Mucha biblioteca ta busca boluntario. Boluntario cu por yuda guia autor pa scol. Esaki den siman di dia 5 pa 9 di November 2018. Boluntario motiva pa yuda haci e siman un exito. Interes den e proyecto y trabou di biblioteca. Boluntario cu ta yuda na e meta di stimula […]Read more
Renovacion edificio biblioteca San Nicolas ta cla
E siman aki gerente di Biblioteca Nacional Aruba a ricibi e yabi di edificio biblioteca San Nicolas for di ingeniero sr. Eric Vrolijk di DOW. Cu e entrega oficial di yabi, e proyecto grandi di renova edificio di biblioteca a yega su fin y pronto biblioteca por muda bek pa su cas. Despues di un […]Read more
Renovatie bibliotheekgebouw San Nicolas afgerond
Na een ingrijpende renovatie die een jaar duurde voldoet de bibliotheek beter aan de vraag van de nieuwe tijd en vooral van haar gebruikers. Momenteel wordt de laatste hand gelegd aan de afwerking en heeft de officiële overhandiging van de sleutel plaatsgevonden. Afgelopen week gaven drie internationale artiesten de bibliotheek een indrukwekkend aanzien. Het gebouw […]Read more
Imahen bibo riba muraya di biblioteca San Nicolas
Den cuadro di Aruba Art Fair tres artista internacional a bin Aruba pa haci nan arte riba e edificio di biblioteca na San Nicolas. E tres artista visual, Dmitrij, Mr. Dheo y Pariz One, nan a yega di traha varios obra hunto caba. Prome cu nan haci nan arte nan a haci un investigacion kico […]Read more
Mobile Makerspace
Nos mundo ta cambiando hopi lihe. Tecnologia lo hunga un rol primordial den futuro desaroyo di nos pais. Nos muchanan lo traha trabaonan cu no ta exisiti ainda y nos sector laboral lo tin mester di habilidanan nobo. Pa e motibo aki ta trece proyectonan innovativo manera un Mobile Makerspace. Esaki ta un proyecto di […]Read more
Nos parhanan riba murals na San Nicolas
Nos naturalesa, bestianan y muy en particular nos parhanan ta bou menasa pa motibo di hopi construccion y contaminacion di medio ambiente. Ta purba di capta atencion di publico pa e problematico aki pa medio di Arte visual. Aruba Art Fair (AAF) ta un proyecto special cu ta pone publico pensa riba e industria creativo […]Read more
Simposio Papiamento, 26 y 27 di oktober
Conferencia na ocasion di 15 aña di Papiamento como idioma oficial. Papiamento tin un status oficial na Aruba, Boneiro y Corsou. Na 2018 nos ta celebra cu na Aruba ya ta 15 aña cu Papiamento tin un status oficial. Plataforma Union di Papiamento ta organisa un simposio di dos dia pa pone atencion riba Papiamento pa aporta na […]Read more
United Nations 2030 Agenda for Sustainable Development
25 di september a haci 3 aña cu a firma e United Nations 2030 Agenda for Sustainable Development y esaki tin su atencion. Na New York tin tres Minister cu a bay pa atende e reunionnan relaciona cu esaki, Minister President, Minister di Turismo y Salubridad y Minister di Husticia pa atende e reunionnan relaciona cu e […]Read more
Pasa wak un ‘Mural in the making’ den weekend
3 artista famoso ta haciendo un trabou grandi riba murayanan di edificio di biblioteca San Nicolas. Esaki den cuadro di Aruba Art Fair 2018. Directora di biblioteca a yama nan bon bini. Tres artista, Dmitrij, Mr. Dheo y Pariz One cu a yega di traha varios obra hunto caba. Aki por wak cu e artista […]Read more
Charla di Dr. Viana na biblioteca
Awe mainta dr. Carlos Viana a bishita biblioteca pa duna un charla na empleadonan di salud, muy en particular e salud fisico, emocional y sexual den fase di bida di Menopausa y Andropausa. Dr. Viana a splica hopi di e bida sexual y kico ta cambia ora e edad ta subi. Tambe el a recomenda […]Read more
Ahedres na biblioteca pa mucha
E proyecto ‘Ahedres ta bay den Bario’ ta na biblioteca na Playa na october. Cu e proyecto aki e federacion ta spera di por brinda tur mucha di Aruba entre 6 y 12 aña e posibilidad pa sigui les gratis di ahedres. Pa e training lo bin un maestro internacional di ahedres di Cuba, den […]Read more
Buki di arte
Curador di Aruba Art Fair, sr. Jimmy Yanez a regala biblioteca diferente buki pa e coleccion. Sr. Yanez actualmente ta ocupa cu e organisacion di Aruba Art Fair pero asina mes el a haya tempo pa entrega un donacion na sra. Astrid Britten, directora di biblioteca. Trata di algun buki di arte na Venezuela y […]Read more
Curasonchi
Poeta Rosabelle Illes a skirbi su prome buki pa mucha hunto cu Levie Silvanie. Jowy Maasdamme ta ilustrador pa e buki. Titulo di e buki ta ‘Curasonchi’. Curasonchi ta un buki skirbi den 5 idioma. E buki ta disponibel for di dia 29 di september. Rosabelle y Levi ta presenta e buki durante Festival di […]Read more
Vanessa and friends
Vanessa gusta e tema di e Festival di Buki pa Mucha di e aña aki masha hopi mes. E ta un tema cu bo ta wak bek den su obranan y tambe e ta gusta pinta mucha. Ta pesey Vanessa ta e artista ideal pa e proyecto di un buki special pa mucha, e regalo […]Read more
Actividad pa mucha
Actriz, musico y autora Emerita Emerencia cu su popchi Chabelita a conta storia na nos muchanan bishitante. Y tambe nan a canta hunto. Esaki ta den Verteltoren, actividad di diamars atardi 3or. Tur siman tin actividad pa mucha na Biblioteca Nacional Aruba. Diamars atardi tin actividad na biblioteca na Playa y diaranson tin actividad na […]Read more
Lespakket pa maestro di scol
E siman aki docentenan di scol basico ta den workshop na biblioteca pa siña di e tema, haya inspiracion y hopi idea y wak con por trata e tema den klas. Aki nos tin e lespakket si bo ta desea di haya tips. Tambe informacion di tur autor y ilustrador cu ta bishita scol den siman […]Read more
Un Makerspace na biblioteca
Metabolic Foundation ta habri su Brenchie’s Lab Makerspace na biblioteca dialuna dia 8 di october. Un makerspace ta un espacio unda ta bin hunto pa comparti interes comun, specialmente riba tereno di computer of tecnologia, pa traha riba proyectonan mientras ta comparti ideanan, ekipo y conocemento. Un espacio caminda un y tur por experimenta cu […]Read more
Prints of 4 children by J. Macdonald Henry
The library has 4 prints of children by artist J. Macdonald Henry titled: ‘Buttons’, ‘Top knot’, ‘Shine eye’ and ‘Cane row’. These are not the original charcoal drawings. J. MacDonald Henry was an internationally known artist born in Jamaica in 1960. Her mother and child portrait seemed to be the most popular of her works. […]Read more
Mirto Tromp y Shon Coneu
Mondhygieniste Mirto Tromp a duna informacion con pa tene djente limpi na muchanan. Esaki a sosode den Verteltoren y pa medio di e storia di Shon Coneu. Aki por wak e muchanan ta haya un checkup pa wak si nan tin plaque riba djente. Ban skeiro djente!Read more


text:
July 05, 2015
Lionel Spratt
Reading Time: 12 minutes
Siman pasá nos a publiká e promé parti di resultadonan di e enkuesta riba ideanan magnífiko pa improvisá servisio di Campo Alegre. Mi a hasi diferente pregunta na diferente dama i kabayero. E kontestanan tabata hopi kayente! Si bo no a lesa e promé enkuesta, klek aki pa bo chèk e.
(Kòrda registrá i duna bo kontribushon di solamente 5 florin pa luna, pa bo haña akseso kompletu na tur kontenido di CuckooPress. Klek aki pa mas informashon!)
Awor nos ta bai sigui ku e di dos parti di enkuesta di Campo Alegre. (Atvertensha, e kontestanan ta ‘hot’ i no sensurá!)
Un prostituta ta kobra 50 florin pa 30 minüt di plaser, i pa dia nan ta haña un promedio di 8 kliente. (No puntra kon bin mi sa. Mi ta buska tur kos pa sa.)
Un prostituto maskulino lo no por hèndel 10 kliente riba un dia riba forsa natural. Bo dun’é viagra bebe tur dia, su kurason lo kanta wèlga kualke dia riba bo klientenan, i esei por duna bo negoshi mal nòmber! Ki preis un prostituto lo mester kobra mínimo pa 30 minüt?Anto ki regla lo bo pone pa evitá ku bo klientenan femenino ta keda desapuntá, rabiá i frustrá ku e servisio di e prostitutonan?
Kontesta di e respondentenan maskulino tabata lo siguiente:
1. “Mirando ku un hende muhé por hunga asta 15 bia pa dia, mi lo sinta ku nan i alabes promé ku esei investigá kuantu ta e máksimo ku un hòmbu por bai pa dia i ki manera natural tin pa pone nan yega un mínimo di 6 hende pa dia.”
[Even though blogging costs a lot of time and money, I don’t feel like charging my blog readers to be able to read my content. I want to keep it free for everyone. However, funds are still needed in order to produce and publish quality content, as well as writing and publishing books. Consider making a one-time donation to Lion Spratt as a way to show your support. Click here to learn how. Thank you in advance for your generosity!]


text:
ORANJESTAD (AAN) – Den conferencia di prensa di partido POR, Plataforma e Forza Nobo, mr. Andin Bikker a subraya e tema: “importancia di un programa di coalicion”.
E parlamentario, na manera di preambulo, a subraya cu den 24 aña Aruba no a conoce un gobierno di coalicion pero mas cu tur cos, segun Bikker, el a bay cinco eleccion y e lider di POR, Otmar Oduber, a bay seis, loke ta nifica cu nan tin 20 aña hunto den politica, pero esaki ta e prome biaha cu, concretamente, partidonan cu lo forma gobierno di coalicion, a bin cu nan programanan di gobernacion cu ta visiblemente mustra cu nan a consulta ampliamente, no despues di formacion, pero di antemano, e preocupacion cu ta reina den e pueblo di Aruba.
VISION 17-21: E BIJBEL DI GOBERNACION:
Asina a yega na e vision 1721. Aworaki a yega na e programa di gobernacion, Andin Bikker a splica. Esaki ta nan Bijbel awo, y den dje ta importante pa subraya e relevancia di un programa di gobernacion, pasobra specificamente e pueblo por sa kico e gobernacion aki ta nifica pe, den aspectonan concreto.
SEGURIDAD: Bikker a indica cu e gobierno nobo lo aumenta seguridad den pueblo, comercio y turismo cu ta areanan specifico y tangible, pero cu ta ausente pa hopi aña, y ta un di e temanan cu a wordo identifica ora cu POR a consulta gremionan y comunidad y ademas, mirando tur e acontecimentonan di e ultimo añanan aki unda e indice di inseguridad ta sumamente halto.
ACADEMIA DI LEY: POR a pasa un mocion pa bin cu un Academia di Ley. Esaki pa e huristanan cu no tin e opleiding pa nan traha of haci cambionan den ley. E motibo pa esaki ta cu e leynan na Aruba ta hopi anticua y mester wordo moderniza, entre nan, e reconocimento di diploma medico di nos yiunan di tera cu ta bay studia den nos region. Esaki den e area di Salubridad.
SISTEMA DI FINANCIAMENTO NOBO: Bikker a subraya cu nan lo bin cu sistemanan di financiamento nobo manera “Crowd Funding” unda por yega na capital di riesgo ora di cuminza un negoshi, cu no tin garantianan y cu mester di fondo pa por concretiza ideanan comercial. Esaki ta un dimension nobo pa aruba su sistema comercial.
Tambe ta bay stimula reduccion di e interes di hipoteca. Andin Bikker a señala cu nan a constata cu personanan vulnerable, netamente esnan cu ta paga hipoteca riba cas social tin biaha por bay hasta un interes di 10 pa 11 porciento, mientras cu e interes mundial ta entre 1 y 2 porciento. Na Alemania ta hasta negativo y casi nan ta paga bo pa fia placa.
STRUCTURACION DI DEBE PERSONAL: Esaki ta un ley cu na Hulanda, ya caba ta vigente for di varios aña. Diahuebs mes, den e debate di Tweede Kamer, den nan programa di gobernacion a dedica hopi tempo pa splica ampliamente, pakico nan ta kere cu tin hende cu a cay den un spiral di debe. Bikker a expresa cu na Aruba tin hopi y e motibo ta cu nan ta entrada ta abao di e bestand minimo rekeri pa sobrevivi. Bikker a subraya cu na Aruba e salario minimo ta 1700 pa luna, mientras cu bestand minimo pa un mayor cu un yiu, ta 2600 florin. Hopi hende akinan ta cay, sea cu nan kier of no, den un spiral di debe pasobra nan entrada no ta yega pa subsisti den e economia actual di nos pais. Pesey ta necesario pa duna nan un di dos oportunidad manera nan a introduci na Hulanda, y cu aworaki nan a amplie den nan programa di gobernacion y na Aruba esey tine tambe.
VIVIENDA SOCIAL: E minister di infrastructura saliente, den ocho aña no a traha ni un cas vivienda social nobo, mientras cu e tin riba diez mil persona cu ta wardando pa mas cu ocho aña caba y hasta mas cu esey, pa haya un vivienda social. Lamentablemente, segun Bikker, e Gabinete Eman den tur su añanan di gobernacion no a logra traha ni un cas social, al contrario nan a hereda 68 cas di e gobierno prome cune y nan a pronk cune.
SERVICIO FAST FERRY: Bikker a bolbe toca e asunto di proyecto Fast Ferry cu nan kier establece entre e Islanan di Bonaire y Curacao, cu ta algo cu desde 2012 tin esfuerzonan ta tumando lugar pa logre, durante e encuentronan interparlamentario, conhuntamente cu Hulanda y parlamentonan di Curacao y Sint Maarten specificamente.
RESUMIENDO: E plan di gobernacion aki ta hopi detaya demas di 40 pagina, cu tin un contenido unda tur ambito ta wordo trata y tur area cu nan a detecta den nan vision cu pueblo ta preocupa pe y cu nan ta bin cu solucionnan concreto.


text:
#GetGifted lo trese hopi regalo pa Kòrsou:
Digicel ta lansa kampaña pa fin di aña ‘Get Gifted’
WILLEMSTAD: Awe Digicel ta lansa su kampaña navideño #GetGifted ku ta e tema pa e fin di aña aki den tur merkado. E kampaña a wòrdu krea riba e promesa ku Pasku ta e temporada di mas felis i klaro suprayá ku dunamentu di regalo na otro, tempu pa famia, goso i felisidat. E temporada aki nos tur ta yen di espektativa pa mira kiko tin bou di kèrstbom pa nos, of jùist buskando un regalo pa nos duna un otro persona.
Klaro, e temporada aki Digicel tin ofertanan espektakular! “Data ta hopi importante pa nos klientenan i usuarionan di smartphone di tur edat. Digicel sá presis kiko nan ke! E temporada aki nos lo regalá hopi data ya tur kliente ta keda konektá durante di e temporada aki tambe,” esaki di akuerdo ku Shayenne Rock, Head of Marketing pa Digicel Kòrsou. E kampaña aki, ta keda kompañá pa un tema musikal titulá ‘Gifted’ ku a keda produsí pa Digicel su Chief Speed Officer, atleta i medayista olímpiko Usain Bolt i kompartí riba su sosial media. E kansion a bira un ‘hit’ mesora pa fanatikonan di Bolt, risibiendo mas di 6.5 mion views den algun dia.
Data i telefon, e kombinashon pa un bon konektividat e temporada aki. Pesei, tin un oferta pa prepaid ku ta duna e kliente 750 MB di data grátis, bálido pa 7 dia. Tambe klientenan di Digicel por risibí 50% èkstra data, e oferta aki ta únikamente bálido den un data plan di 7 òf 30 dia. Ámbos oferta ta balido te ku 31 di desèmber 2016.
#GetGifted Kids
Niun kampaña di Digicel no ta kompletu sin un rason pa duna bèk na komunidat, e aña aki no ta un eksepshon. Digicel a partner ku B4K (Bike4Kids) pa duna muchanan di ménos rekurso un baiskel, di e forma ei pone un sonrisa riba nan kara e temporada aki. E kampaña #GetGifted, lo trese hopi amor i goso pa Bike For Kids Organization. “E temporada aki, nos ke krea konsiensia riba e aspekto di risibí òf duna regalo. For di e regalo musikal di Usain Bolt te na duna nos klientenan e mihó produktonan i servisio òf duna muchanan un regalo memorabel pa e Pasku aki- nos sá, kiko nos klientenan ke i t’esei nos ta duna nan,” asina Shayenne Rock a finalisá. Klientenan di Digicel Kòrsou ta keda invitá pa nan keda pendiente e fin di aña aki pa ofertanan, promoshonnan atraktivo i hopi regalo den e kampaña #GetGifted.


text: Recientemente e pareha hoben forma pa Jerwin Giel & Rahaida Wever a lansa oficialmente ‘1 Touch Response’. Un producto di alarma personal cu por scapa un bida. Un producto unico riba mercado aki na Aruba specialmente pa nos grandinan. Aruba su porcentahe di anciano ta halto y hopi ta prefera di keda cas en bes di drenta un cas di cuido. E alarma personal aki por ta beneficioso y cu un simpel ‘touch’ e por scapa un bida. E ta mas bien un alarma personal pa tene e famia trankil na momento cu nan ser keri ta na cas nan so. Un idea cu a nace cerca Jerwin Giel, bibando cu un experiencia cu su propio wela, un señora grandi di edad cu a kita cay den su cura di cas y keda benta abou pa 5 ora largo wardando riba un yudansa. Cu un primi riba e ‘1 Touch Response’, e melding ta drenta cerca 5 number di emergencia registra cu ta haci e yamada di emergencia. Jerwin ta splica tambe cu e alarma no ta solamente pa anciano pero por wordo uza tambe pa mayornan cu kier ta pendiente di nan yiu sin cu tin mester di duna un telefoon celular, cu un simpel primi, e mayornan lo wordo notifica cu e yiu ta den un emergencia. Tambe e alarma ta traha cu un sistema virtual cual ta wordo uza pa personanan cu problema mental of cu Alzheimer, cu ta te cierto cantidad di meter e pashent por cana nan so, manera cu e pashent surpasa su espacio virtual, esaki ta manda un señal pa e numbernan registra. E ‘1 Touch Response’ sigur ta un producto cu lo bay yuda scapa un bida of un persona den emergencia.


text:
TEXAS, Merca- Pa prome biaha na Merca, un muhe cu a nace sin utero y ricibi un transplante aña pasa, a haya yiu den e Baylor University Medical Center, na Dallas.
“E prome nacimento aki for di un receptor di transplante di utero na Merca tabata un obhetivo den nos trabao pa resolve e infertildidad absoluto. Esaki relaciona cu e factor uterino, pero loke ta mas importante ta, cu e ta un momento bunita di amor y speransa pa un mama cu nan a bisa cu nunca e lo por haya yiu”, según e comunicado di Giuliano Testa, investigador principal di e ensayo clinico di transplante uterino na Baylor.
Riba peticion di e famia, nomber, ciudad natal y fecha di nacemento no a bira publico pa proteha su privacidad.
For di 2014, otro ocho baby a nace di muhenan cu a ricibi un transplante di utero, tur na Suecia den e hospital Universitario Sahlgrenska na Gotemburg.
Dokter Liza Johannesson, ciruhando di transplante di utero cu a laga e ekipo Sueco uni na grupo Baylor , a bisa cu e nacemento na Dallas tabata particularmente importante, ya cu el a demostra cu e éxito no tabata limita na e hospital di Gotemburg so.
E tratamento clinico di Baylor a inclui 10 hende muhe. Ocho, dentro di cual e mama nobo tambe ta aden, a ricibi transplantenan di utero te na e momentonan aki. Un di e participantenan ta na estado y dos ta purbando di concebi. Otro cuater cu a ricibi e transplante, esaki a fracasa y nan mester a wordo opera pa saca e organonan.
E cirugianan di utero ta diferencia di otro transplantenan den un manera importante, ya cu nan not a destina pa ta permanente. En cambio, nan ta duna e muhe suficiente tempo pa concebi un yiu. E ovulonan fecunda in vitro ta wordo transferi pa e muhe y, unabes cu e baby nace, esaki ta wordo saca mediante di cirugia.
Na Merca, na 2016 cientificonan di Cleveland Clinic a realisa e prome transplante di utero. Sin embargo, dianan despues di e anunciio, e pashent a sufri di complicacionnan y e organo mester wordo saca bek.
E proceso di transplante di utero ta complica y tin risiconan considerabel tanto pa e receptor como pa e donante. E donantenan ta somete nan mes na un operación di varios hora. E cirugia aki ta, den cierto modo, comparabel cu e transplante di higra, según e dokter Testa a splica na The New York Times.
E embarasonan, ademas, ta wordo considera di alto riesgo y e bebe mester nace via cesarea pa evita e tension den e utero transplanta. Te cu awo, e nacementonan a tuma luga prome cu e 40 simannan normal di gestacion, entre 32 pa 36 siman.
Di otro banda, muhenan cu tin transplante di utero mester di un fertilisacion in vitro ya cu nan no por concebi di manera natural. Prome cu e transplante, e muhenan ta ricibi tratamentonan hormonal pa asina e ovarionan libera multiple ovolunan, cu despues ta wordo fertilisa y congela.
Fuente: https://holadoctor.com
E prome baby ta nace na Merca di un utero transplanta
TEXAS, Merca- Pa prome biaha na Merca, un muhe cu a nace sin utero y ricibi un transplante aña pasa, a haya yiu den e Baylor University Medical Center, na Dallas.


text:
E team di futbol SV Estrella a ricibi for di Fundacion Lotto pa Deporte aña pasa un ayudo pa verf e clubhuis. SV Estrella a probecha di e yudansa aki y a verf e color di nan uniform, esta color blanco y oranje.
Gilbert Raven, presidente di SV Estrella a gradici Fundacion Lotto pa Deporte pa su sosten y ayudo. “E ta un sentimento hopi agradabel”, asina el a expresa. Na momento cu el a asumi e cargo di presidente di SV Estrella, e clubhuis tabata mester un renobacion y nan a cuminsa traha riba esakinan.
E team ta gradici Fundacion Lotto pa Deporte di a pone confiansa den nan, unda cu a rebiba e club di nobo.
E murayanan di e veld y clubhuis a ricibi un color nobo, pero tambe a percura p’e logo di Lotto tabata riba dje. Cu e cambio aki tur mucha ta yega veld motiva pa train, asina Gilbert Raven a expresa.
El a gradici e staff tecnico, directiva y fanaticonan. Tambe el a gradici e sponsornan manera Stellaris Casino cu a brinda confiansa den SV Estrella.
Fundacion Lotto pa Deporte a duna SV Estrella un Blueprint cu e logo di e team y 70 Aña di Existencia, di cual tur hende di Estrella a keda feliz cu esaki. E hungadonan a indica cu e cambionan aki ta duna nan mas gana pa bin train y ta spera cu nan por gana e campeonato nan e aña aki. SV Estrella tin varios categoria di futbol, di cua ta cuminsa desde Mini Baby, Baby, Junioren y Division di Honor.
Presidente di AVB, Richard Dijkhoff a hiba palabra durante e celebracion aki y a motiva e hungadonan pa nan sigui pa dilanti y tambe a felicita nan pa tin un veld cu a keda bunita geverf. Richard Dijkhoff a recorda cu tempo e tabata mas jong el a bay scol na Sta. Cruz y a hunga pa Estrella. E tabata hopi contento pa nan y tambe el a motiva e hungadonan pa sigui den e ramo di futbol pa asina aki algun aña nan lo por ta den su sapato como e proximo presidente di AVB. Tur e invitadonan a gosa di snacks y coy bebe y a disfruta un rato ameno cu otro.
E team di futbol SV Estrella a ricibi for di Fundacion Lotto pa Deporte aña pasa un ayudo pa verf e clubhuis. SV Estrella a probecha di e yudansa aki y a verf e color di nan uniform, esta color blanco y oranje.


text:
vitamina pa mata
E tera den kunuku a bira pober, e
ta falta vitamina. E maishi ta keda chikí.
Mers i vitamina ta laga e matanan krese.
mèrs artifisial òf vitamina
Un disbentaha di mers ta ku e tin
hopi bakteria i por kousa infekshon di e sistema digestivo.Vitamina pa hende i
vitamina pa mata ta kompletamente un kos diferente.
Vitaminanan pa mata ta tiponan di salu ku un mata mester di dje.
Tin skibi riba saku di vitamina un sifra manera 20-20-20 òf 15-0-15. Esaki ta e porsentahe di e vitaminanan mas prinsipal
ku un mata mester, N-P-K.
15-0-15 kier men ku e saku ta 15 %
di nitrógeno, 0 % (nada) di fòsfòr i 15 % di oksido di potasio.
20-20-20 kier men ku e saku ta 20 % di nitrógeno, 20 % di fòsfòr i 20 % di potasio.
Un saku di 20 20 20 lo ta mas karu ku un saku di e mesun peso di 16 16 16.
splikashon na Engles
Mèrs di bestia
Mèrs di bestia tambe ta bon. Mèrs di galiña por ta asta grátis, ta bo mes mester pidi pa bo kuel’e na e krionan grandi di galiña pariba. Kòrda si pa transport’é seif, pa e no lanta ku bientu, plama stof.
Bakteria ta
traha vitamina di nitrógeno
Matanan di famia di bonchi (i pinda) no mester di hopi vitamina di N. Nan rais tin pipitanan chikí kaminda e mata mes ta mantené un kantidat di bakteria. E bakterianan no ta peligroso, nan ta bon. Nan ta traha e vitamina ku tin N. Nan ta tuma nitrógeno di den hairu i mar’é na un moda ku e rais por tum’é.
Den eksterior tin hende ta pusta pa e pampuna mas grandi. Nan ta usa masha hopi vitamina. Tin pampuna ku ta pisa manera un outo "mini".


text:
Temporada di kalor ta yegando. E luna di Sèptèmber, kaminda e solo ta bria mas skèrpi i e bientu ta bai tuma un sosiegu, nos tur ta kana lenga afó i no ta pasa un momento ku nos no ta keha di e kalor. Lo bo pensa ku ora bo biba un kaminda ku tur dia tin solo i ku tur dia ta 29 grado lo bo kustumbrá, pero ketu . . . . No tin manera pa kustumbrá ku e kalor di Sèptèmber. Pero no ta nada, paso aki nos ta duna bo 6 manera pa yuda bo aliviá e kalor aki.
1. Spray ku Alcolado Glacial
E mèntòl den Alcolado Glacial ta yuda aliviá kalor mesora. Spray un tiki Alcolado Glacial na bo lomba, brasa, patras di bo rudia i garganta i den un ratu lo bo por sinti kon e Alcolado ta kuminsá hasi su efekto. Bo kurpa lo sinti manera ta un baño refreskante bo ta haña i lo bo lubidá mes ku djis un par di minüt promé bo kurpa tabata soda di kalor.
2. Bebe hopi awa
Esaki ta un ku nos tur sa pero hopi bes nos ta lubidá. Ora bo tin kalor hopi bes bo ta soda, i pa bo no deshidrata ta importante pa bo keda bebe awe—mas tantu ku normal.
Un bon tip ta pa hinka algun fruta den frizer i hinka esaki den bo awa. No solamente e ta yuda tene bo ko’i bebe friu, pero tambe e ta duna bo awa un dushi sabor. Awendia tin asta bòter nan spesial pa esaki.
3. Bisti paña blanku, fini i di katuna
For di tempu nan pasa, ora hende bai fakansi na un lugá tropikal nan ta bisti paña fini, blanku i di katuna. Esaki no ta nada straño paso ta e paña nan aki ta yuda pa bo sinti ménos kalor. Mas aleu, e paña no mester ta pega na bo kurpa tampoko. Di e manera ei bo ta duna bientu chèns di pasa via di bo paña i refreská bo kurpa.
4. Hinka un par di lensu den frizer
Lo bo no kere pero lensu friu ta yuda bon pa kombatí kalor. Hinka un par di lensu òf waips den bo frizer anto ora bo ta sinti un tiki kalor sake i but’é riba bo frenta òf garganta. Bo por but’é tambe riba bo pòls ku ta un di e kaminda nan ku ta yuda fria bo kurpa mas lihé. Ora bo kaba hink’é bek den frizer pa bo por huz’é atrobe.
5. Kome kuminda nan friu
Kumpra fruta, bèrdura òf komestibel ku bo por hinka den frishidèr manera tomati, komkomber, awakati i keshi. Kome nan komo snèk òf traha un kuminda ku nan sin kushin’é. Di e manera ei bo ta konsumí kuminda ku ta refreská bo mesora. Ta rekomendabel pa kumpra fruta i bèrdura nan manera tomati tipo cherry, komkomber, apelsina, patia etc. etc. Esaki nan no solamente ta apto pa bai den frishidèr pero nan ta fruta i bèrdura ku ta chupa hopi awa lokual ta buta ku nan ta mas mihó pa hidrata
6. No hansha bo mes
E kos mas importante ta pa bo no hansha. Mas bo hansha mas kalor bo ta haña. Ta p’esei ta importante pa bo keda kalmo i lubidá mes di e kalor. Relahá bo kurpa i bo mente.


text:
Minister Glenbert Croes:
Problemanan social ta hopi y grandi y no por keda tarda mas cu nan
Ta den nos man pa dicidi e Aruba cu nos kier
Loke ta un problema cu un caminda tin un conflicto ta tumando luga y entre bo meld y e instancianan actua, nan no tin e mankracht of e experticio pa actua, e ora ta crea un expectativa falso di por soluciona e problemanan social. Segun minister di asuntonan social y labor, Glenbert Croes, e crisis plan social ta esey. Ta hopi fondo a wordo poni e aña aki y otro aña pa bay pa nan. Mester percura pa e fondonan yega na e instancianan ey pa caba.
Gobierno no por keda tratando di lucha cu bareranan burocratico pa sigura e fondonan. E caminda burocratico por ta un caminda importante di control, pero e caminda burocratico hopi biaha ta bira un muraya cu ta impedibo di logra e resultadonan cu nos mester logra ora cu ta urgente.
No por sigui tarda cu e cosnan aki, e minister a menciona. Of ta actua segun urgencia, of bo ta bay sigui wak casonan di Rishandroh y Eugene sosode. Lamentablemente ta bay sigui mira casonan manera di Anushka Tromp, kende lamentablemente a perde su bida. Loke a pasa, nos mester bira un pueblo y comunidad conciente cu loke ta abuso, violencia domestico, abuso di mucha, abuso di hende muhe, abuso di nos grandinan, abuso general, nos no kier biba riba un Aruba unda cu abusonan ta tuma luga. Ta den nos man pa dicidi cu e Aruba cu nos kier, mester ta un diamante, un joya den e balor di bida di un famia, di un hogar, di bida di muchanan, di mamanan, di nos famianan, di nos grandinan.
Ta bisa cu nos tin un Aruba bendiciona. Nos ta bisa esey, segun e minister. Pero ora bo mira casonan asina pasa, cu pa colmo nos ta haya sa di dje. Cuanto hende muhe ta wanta consecuencia di abuso na e momentonan aki, cu nos no por ni sa di dje. Hende cu ta tapa, bisiñanan cu ta tapa. E ta un problema grandi. Laga nos escoge pa bisa ‘No’. E cos aki no ta aceptabel riba e isla aki, cu nos ta bisa cu ta bendiciona. Pesey e minister ta bisa, cu ora nos bisa cu Aruba ta bendiciona, nos mester hinca den nos oracionnan pa papa Dios bendiciona nos pueblo. Pasobra e ta un escogencia cu nos como sernan ta haci di kier hiba un bida drechi. Di kier ta un tata drechi. Di kier ta un mama drechi. Di kier ta un famia drechi. Di kier ta un hoben corecto. Di kier ta un famia sano. Y si tur hende haci esey, e impacto lo ta grandi. Pero obviamente loke a pasa recientemente cu perdida di bida di Anushka Tromp, ta mustrabo cu nos tin hopi trabao pa haci ainda. Loke pa e minister ta totalmente inaceptabel, di pa tur cay den un conformismo manera un cos cu no por haci nada toch.
Tanten cu Glenbert Croes ta minister, y ora e minister sapatea, skop internamente, e ta haci’e. Ora cu e mester skop, sapatea pafo, e ta haci’e. Dia cu e no ta minister di asuntonan social mas, otro hende e ta spera tuma e bandera ey y sigui. Pero nos mester percura pa e bombiyo den e consenshi di mente y alma di cada un cu ta biba riba Aruba, compronde cu e problema di violencia domestico, di abuso den hogarnan, abuso di hende muhe, como emblematicamente a pasa lamentablemente cu e consecuencia tragico cu un dama a perde su bida, ta algo cu na Aruba ta serio. Gobierno por haci tur loke ta na su alcance. Instancia, fundacionnan, autoridadnan por haci tur loke ta na nan alcance, pero como comunidad mester tuma un decision cu ta forma parti di e pais aki, cu ta algo cu nos mester stop na Aruba.


text:
Den Haag – Minister Plenipotenciario Guillfred Besaril a atende awe diabierna 24 di november su prome reunion di Conseho di Minister di Reino.
Na final di e reunion e mandatario a bisa cu esaki a bai den bon ambiente. E otro miembronan di e conseho di Minister a desea sr. Besaril hopi exito den ehecucion di su funcion y cu nan lo mira padilanti na un cooperacion hopi grandi entre e paisnan den Reino.
‘Nos a papia hopi riba e situacion na St. Maarten y con por sali for di e impasse. Mi ta kere cu den e otro reunionnan lo bin mas topico cu contenido riba e agenda pa loke ta toca Aruba,’ asina minister Besaril a bisa.


text:
Fuhikubo ta presentá: Veronica Mercera i Jan Kees Den Hartog
Den e programa aki nos tin dos topiko hopi interesante. Den e prome parti di e programa nos ta kombersa ku Sra. Veronica Mercera kende ta duna nos un splikashon di e kasamentunan di antes, kon nan tabata tuma luga i kon e muchanan tabata hunga antes i finalmente boutismo di pochi. Den e di dos parti di e programa nos ta kombersa ku ku Jan Kees den Hartog kende resientemente a publika un buki ku titulo ”de mandaat” kual a wordu publika tantu na Boneiru i Hulanda.
Produkshon: Fundashon Históriko Kultural Boneriano
Durashon: 60 minüt


text:
Isla di Boniero tambe ta sinti e falta di companianan aereo local pa cual Maurice Adrianens, director di Tourism Corporation Bonaire ta splica kico ta e plannan pa traha cu Aruba pa yega na un acuerdo pa yuda otro.
Nan tin e problema di e airlift entre e islanan. Ta e dolor di Insel Air, cu a collapse completo. El a kita 40 mil stoel for di Boneiro. Nan tabata hopi dependiente di nan pa uza e hub di Corsou of e hub di Aruba, treciendo for di Colombia y Merca. 20% di Merca ta pasa via Insel Air y esey a cay na masha nada. Esey tambe ta algo cu nan ta papiando hunto cu Aruba pa wak si por haya un aerolinea kisas un Mericano, cu por bula via Aruba bay Boneiro y haya e traffick ride, pa piki e hendenan na Aruba y hibanan Boneiro y vice versa y despues sigui pa Aruba of cualkier otro destinacion pa Merca.
Ta papiando cu Hulanda, y riba su mes e mester ta posibel. Awo ta buscando aerolinea cu por tin avionnan no hopi grandi. Pa bula entre Boneiro y Aruba, ideal por ta un avion entre 50 pa 60, maximo 100. Algo asina nan ta buscando.
Tin dos aerolinea cu ta interesa. Naturalmente cu nan tin cu haci tur trabao pa nan, busca tur regla y procedura, cual ta cla, cu nan por gewoon manda e peticion aden y nan ta haya OK, nan ta haci’e. Nan no lo bay dedica hopi tempo. Hopi di e leynan ta na Hulandes y nan no ta compronde nada. Adrianens ta hayando bon cooperacion di Hulanda y a pone dos hurista na nan disposicion pa asina evalua tur protocol y regla. E ta pintando cu e opcion mas facil lo ta via di Aruba. E ruta di Aruba pa Boneiro ta posibel. Boneiro/Corsou ta tiki mas complica, pasobra Corsou tin mas proteccion pa su aerolinea Insel Air, dus e no lo ta facil. Boneiro/Aruba semper tabata bon amigo di otro. Arubianonan tambe tin yen di gana di bishita Boneiro atrobe pa un prijs pagabel y kier cuminsa focus riba dje y via Aruba, conect riba e hub cu tin eynan pa trece tur e turistanan for di e region pa Boneiro tambe.
Boneiro tambe ta sinti falta di aerolineanan local
Isla di Boniero tambe ta sinti e falta di companianan aereo local pa cual Maurice Adrianens, director di Tourism Corporation Bonaire ta splica kico ta e plannan pa traha cu Aruba pa yega na un acuerdo pa yuda otro.


text:
Parlamentario Endy Croes a splica cu Mike Eman a causa un desaster cu pais Aruba y ta e
momento corecto cu pueblo mester bisa Mike Eman su berdad den su cara. Recientemente
por tuma nota cu Mike Eman ta purba campaña den silencio bishitando diferente sitio entre
otro entiero y canando den Hospital. Tur esaki Mike ta haciendo conscientemente pa asina
na un manera fini pidi pueblo pordon pa locual el a haci y trata na gana simpatia bek. Segun
Parlamentario Croes, Mike Eman ta un “astuto” y kier midi na e manera aki poco poco su
grado di aceptacion den pueblo. Despues di eleccion Mike Eman a core pa su
responsabilidad. Mesun anochi di eleccion Mike a bisa cu e no lo bay Parlamento y lo retira
como lider.
Integridad di Benny ta na suela
Mientras AVP ta den e proceso pa prepara un lider nobo por a tuma nota cu Mike mes tin e
gana di keda. Mike no a bay Parlamento pa no wordo confronta cu su berdad y a laga su
discipulonan carga e berguensa. AVP sinembargo actualmente ta para hopi zwak y tin un
oposicion cu no ta funciona. Nan animo ta na werki y casi nunca nan ta na pia di trabao.
Segun informacion, cuminsamento di Juli e doñonan di e partido cual gran parti ta
comerciantenan poderoso a pone pia abao y a exigi Mike Eman cu e mes mester cuminsa
move. AVP tabata tin dos persona den mente pa tuma over. Inicialmente Benny Sevinger
como cu e ta di “pabou” pero segun informe cu Benny lo bay confronta temponan hopi pisa
su dilanti cu un cantidad di investigacion riba terenonan cu el a duna entre otro na Leoncita di
Canal 90 y un primo di Benny himself kendenan a bende esakinan pa sumanan miyonario y
esaki mescos ta e caso di Paul Croes lo bay refleha hopi malo riba e partido. Pues Benny no
ta integro y lo trece mas problema pa partido.
Un otro politico zwak y fracasa
Top di AVP kier a pusha Richard Arends kende porcierto ta un di esnan mihor prepara den e
partido pero den su promer 8 lunanan den Parlamento a mustra un politico sin weso di lomba
y sigur un politico zwak y fracasa cual segun e doñonan di partido cu Richard no por carga
AVP manera debe ser. A pensa riba un sobrino di Mike Eman pa mantene e fam Eman na
poder y pa asina purba di mantene e votadornan di Eman. Pero esaki tambe lo tuma mas
tempo pa prepara uno y no kier laga AVP cay te na 1 asiento manera tempo di Betico Croes y
MEP cu a “arasa” AVP mandando AVP te na 1 asiento. Por corda tempo cu Henny Eman a
hala un banda pa Mike a drenta AVP. Henny a laga 6000 voto riba su nomber mientras
Mike Eman a drenta y a logra apenas 3000 voto y un derota. Pues historia a mustra AVP cu
den e transicion di Eman pa un Eman tampoco ta logra wanta tur votador. Awor cu AVP a
desgracia Aruba unda Mike mes a redobla e debe creando un caos y desaster financiero e reto
ta mas grandi pa AVP. Un tempo nan a laga Tico Croes bay tuma e golpi pa despues halsa
Mike Eman y esey a logra no den promer eleccion sino despues di 8 aña. Mesun strategia
doñonan di partido a propone pero no por core mucho riesgo pa keda hopi aña for di poder
pasobra tin compromisonan financiero mucho grandi y inversionnan miyonario den campaña
di AVP cu mester wordo saca bek rapido rapido. Pues mirando tur circumstancia nan a exigi
Mike Eman pa e mes cuminsa cana bek y bishita pueblo pa purba mantene e votadornan te
ora un decision final cay. Pueblo awor ta na palabra.
Maneho financiero desastroso
Segun Endy Croes ta e oportunidad pa rechasa Mike Eman “cara a cara “ awor cu e desaster
ta conoci y comproba. Un debe cu a wordo redobla. Interes di placanan presta pa AVP unda
mester paga un total di 216 MIYON florin den aña 2018 cual ta igual na 600 mil pa cada dia.
89 MIYON na propaganda pa amigonan manera Leoncita, Patrick Paskel, Oscar Fernandez
pa nombra algun. 112 MIYON florin na deskundig advies reparti entre otro pa abogadonan
amigo di partido AVP manera Sjiem Fat. Proyectonan PPP cu mester cuminsa wordo paga
awor na un suma di 80.7 MIYON pa 20 aña largo. Manera Raymond Knops Staatssecretaris
di Hulanda a expresa cu si sigui e “herstelplad” actual na 2039 pues aki 21 aña nos debe
nacional lo baha y yega bou di 50%, pues na unda MEP a lag’e desde 2008. Manera
Raymond Gradus voorzitter di CAFT a splica cu cada baby cu nace awe tin un debe di 40 mil
florin riba su cabez danki na e maneho di Mike Eman. Asina nos por sigui cu e desaster cu
Mike Eman y AVP a laga atras. Ta momento oportuno pa bisa Mike Eman den su cara cu
AVP nunca pero nunca mas lo por bolbe na poder y Danki Tambe!!!


text:
Malesa di man, pia y boca (HFMD na ingles) ta conoci tambe como e Coxsackie virus ta un malesa hopi comun den baby y muchanan chikito (normalmente bou di 3 aña) cu ainda no tin inmunidad contra di e virus cu ta causa esaki.
SINTOMANAN
Su sintoma mas comun ta un exzeem cu no ta pica, di punta cora den e planta di man y di pia. Tambe e ta aparece na rudia, elleboog, chan chan of e area genital. Yaganan doloroso den boca ta cuminsa tambe cu puntanan cora.
Hopi biaha ta confundi e malesa di HFMD cu dolornan deriva di e dolornan ora e mucha ta saca djente, dolor di garganta of infeccion di orea.
Keintura, perdida di apetito y malestar, aunke hopi biaha, vooral adultonan, cu no ta haya e sintomanan. E sintomanan ta aparece segun etapa y no ta tur ta presenta tampoco.
Por lo general, e malesa no ta rekeri di tratamento specifico y simpelmente mester warda pa e virus sigui su curso.
Keintura y dolor por wordo controla cu remedinan pa cual no tin mester di receta, manera acetaminofen of ibuprofen. Ta importante pa duna e muchanan hopi likido. E asina yama ‘popsicles’ tambe por calma e dolor den boca.
Mayoria di mucha ta recupera den un plazo di 7 pa 10 dia. Den poco ocasion por tin complicacion manera neumonia, meningitis o encefalitis.
E riesgo di haya e malesa aki por wordo reduci cu un bon hygiena, manera laba man cu frecuenia y evita di mishi cu wowo, nanishi of boca.
E virus cu ta causa e malesa ta wordo transmiti via sunchi, ora di comparti glas, cuchara, forki, cuchiu, ora di niester of ora di tosa. Tambe ora di drenta den contacto cu superficienan contamina.
Su fase mas contagioso ta durante e prome siman. Unabes cu e keintura bay y e ta ausenta pa dos dia, ya caba e persona cu no por pasa e malesa pa otro hende, aunke tin hende cu ta sigui transmiti e malesa aunke ya nan no tin e sintomanan mas.
Si tin un hende malo den cas, desinfecta e superficienan y obhetonan cu ta wordo uza hopi, manera co’i hunga, man di porta y otronan.
Fuente: Univsi


text:
MANCHESTER, – E internashonal franses/spañó, Lucas Hernández, parse ta riba e radar dje ekipo di Manchester United manehá pa e manager, Jose Mourinho.
No mas ku algun dia pasá e linkshaf tabata den “spotlight” na unda e la duna su faborito pa ganá Bala di Oro, di kua no ta den tres finalistanan.
“Griezmann meresé e Bala di Oro promé ku tur, p’ami e ta e faborito. E la destaká den tur kompetishon e aña aki”, asina Hernández a duna di konosé.
“Mbappé a skor algun gol fabuloso den Mundial, pero ku su hubentut e tin oportunidat di ganá hopi bala Bala di Oro mas den futuro.
“Ta e aña di Griezmann”, asina Hernández a duna di konosé algun dia pasá.
E defensa kampeon di mundu ku e selekshon di Fransia ku aktualmente ta hungadó di Atlético Madrid, tin un klóusula di kompra den su kontrakt di ochenta mion euro.
Fot lucas: E internashonal franses/spañó, Lucas Hernández, parse ta riba e radar dje ekipo di Manchester United manehá pa e manager, Jose Mourinho.


text:
WILLEMSTAD - Djasabra 9 di yüni 2018, alrededor di 18.45 or, un unidat polisial durante di nan patruya a topa un pikòp ku tres hòmber den dje ta sali for di Patrick (área di Banda Bou).
E patruya a para e shofùr di e pikòp pa un kontrol. Durante di e kontrol polis a konstatá sinku (5) bulto den baki di e pikòp. Den e bultonan aki polis a enkontrá un total di 11 arma di kandela (pistol i revòlver), un kantidat basta grandi di munishon di diferente kaliber i tambe droga (kokaina i heroina).
Polis a konfiská e pikòp, e armanan di kandela, munishon i e droga pa mas investigashon. Relashoná ku esaki polis a detené na e sitio e tres (3) hòmbernan den e pikòp komo sospechoso di violashon di lei di arma di kandela i lei di Opio.
Ta trata di e hòmbernan sospechoso:
1. H.A.M.S., nasé na Colombia di 45 aña di edat;
2. H.H.H.O., nasé na Colombia di 27 aña di edat;
3. W.F.C.L., nasé na Venezuela di 32 aña di edat.
A presentá e sospechosonan dilanti di un Fiskal Ouksiliar ku a ordená nan enkarselashon pendiente mas investigashon.


text:
Prinses Wilhelmina Fonds ta lansa proyekto ‘Kada Granito Ta Konta’
WILLEMSTAD – Djaluna mainta Stichting Prinsès Wilhelmina Fonds (PWF) a lansa su proyekto ‘Kada Granito Ta Konta’ na su sentro na Scharlooweg 52. Ku e proyekto aki e fundashon, ke duna mas atenshon i informashon tokante diferente tipo di kanser ku tin. Naturalmente un kampaña di informashon, no opstante koperashon ku e fundashon ta risibí di media i otro instansia, tin gastu mará na dje.
Ku e kampaña PWF ta hasi un yamada na komunidat pa pasa na sentro di e fundashon entre 10 or i 1 or pa hasi un kontribushon. Komo un gesto di gratitut pa e kontribushon e kontribuyente ta risibí un pieda riba kua klientenan di PWF a fèrf un sinta di koló. Riba e pieda tin alabes un sticker di PWF. E kontribuyente por skohe e koló ku ta simbolisá e tipo di kanser ku un ser kerí di dje a lucha òf ta luchando kuné. E ‘kick off’ di e kampaña ta e siman aki, pero naturalmente por sigui kontribuí ku un granito durante hinter aña.
Sr. Curd Evertsz, kende ta hasiendo diferente kaminata pa stimulá ku ta hasi un kontribushon na PWF pa medio di un ‘standing order’, e djaluna mainta tambe tabata presente. E klientenan a yena un ‘back pack’ di Curd ku un parti di e piedanan kual e ta karga durante su kaminata pa tira lus riba e peso ku pashèntnan di kanser i nan famia mester biba kuné.
Sra. Grace Goede, miembro di direktiva di Stichting Prinses Wilhelmina Fonds, a informá ku pa aworakí e piedanan ta optenibel na e sentro na Scharlooweg 52, pasobra nan ta deseá pa mas tantu hende posibel yega na e sentro pa asina sa mas di loke e fundashon ta hasi. Djabièrnè tin un Dia Habrí hinter dia na e sentro ku lo klousurá ku un Happy Hour den oranan di atardi.


text:
Casibari – Diaranson marduga polis duna un Toyota Tercel señal pa para, pero e chauffeur a dicidi di sigui bay.
Asina a start un persecusion cu a cuminsa na den area di Paradera.
E Toyota Tercel a coy direccion Bloemond pa Tamarijn. Dado momento e ta kita bay direccion pa Casibari, caminda e chauffeur ta bula sali core bay, drentando mondi y polis ta perde.
E amigo di dje sea e no a haya chance di core of lo no kier a core, a wordo deteni door di polis.
Takelwagen a ser pidi pa bay cu a Toyota Tercel.


text:
Pteridophyta
lisumbein, varens, ferns
Den naturalesa di Banda Bou tin algu mas ku 10
tipo di "varen" ta biba.
No tur di nan ta determiná.
Por lo ménos siete di nan ta biba riba seru Kristof. Ún ta biba riba seru San Hironimo. mas informashon di varen na Hulandes
Pteris longifolia ta biba riba e keldernan na Soto i kasnan na Otrabanda.
Nephrolepis biserrata
Ta krese riba seru Kristoffel.
Polypodium aureum
P.aureum ta krese na kantidat i unikamente riba seru Kristoffel.
Pteris longifolia
Pteris longifolia ta biba riba kčldernan na Soto. Na Otrobanda
e ta biba riba e kasnan bieu traha di e pieda laman i na Hospital Sint Elisabeth.
E pňtrčtnan akibou ta saka na Otrobanda.
Cheilantes concolor
Pityrogramma calomelanos
Anemia
Lygodium venustum
no determiná
na 2005 na 2009
E mata ta krese na mitar di e haltura na seru kristňf.
no determiná (Vittaria lineata ?)
Su aparensia ta manera yerba.
no determiná
E mata di riba e pňtrét akí ta krese riba
seru kristňf.
zilvervaren
Ta parse ta un mata nobo. Na 2009 tabatatin
por lo
ménos dos mata riba seru di Kristof.


text:
NEW YORK, Merca – Personal di limpiesa diamars a haya e ‘cadaver’di un baby den baño di un avion Mericano. E avion di American Airlines a yega La Guardia dialuna for di Charlotte.
Un di e personanan di limpiesa a ripara cu tabata tin hopi papel di wc den e potchi wc. Ora cu el a bay kita esaki el a descubri e pia di e fetus.
Autoridadnan a confirma cu ta trata di un fetus, y e compania di aviacion hunto cu polis ta investigando e caso. Segun informacionnan compila den medionan di comunicacion Mericano, ta trata di un fetus di seis luna bieu.
LaGuardia Airport a avisa via Twitter cu pasaheronan pasando via salida B por experencia algun retraso pa motibo di un “avion for di servicio”, cual ta e codigo pa actividad policial a rondona e avion. E actividad a causa algun retraso pa otro vuelonan.
Fuente: CBS News


text:
CARACAS, Venezuela- E diputado Venezolano di Asamblea Nacional Juan Requesens a wordo deteni door di funcionarionan di e Servicio di Inteligencia di Estado (SEBIN). Esaki tabata despues cu e presidente Venezolano, Nicolas Maduro, a señala Requesens como “un di esunnan responsabel” di e atentado cu el a sufri diasabra.
E partido opositor Primero Justicia a denuncia atraves di Twitter e “secuestro” di e parlamentario cu ta forma parti di su organisacion y cu a wordo deteni den e parti west di Caracas pa “14 funcionario” y door di “wordo golpia”
E organisacion politico a publica un video di un camara di siguridad unda cu por wak e diputado hunto cu su ruman muhe Rafaela Requesens, cu ta presidente di e Federacion di Centronan di Studiantenan di Universidad Central di Venezuela, ora cu nan tabata wordo hiba pa funcionarionan di SEBIN.
Esakinan un rato despues a modifica e posicion di e camara di siguridad cu tabata filmandonan pa asina evita di wordo graba ora cu nan tabata hiba e parlamentario contra su boluntad.
Mientras cu esaki tabata tumando luga, Maduro tabata dunando detayenan di e investigacion di e atentado di cual, supuestsamente, e tabata victima durante un acto militar diasabra, unda e tabata bisa cu algun inval tabata tumando luga pa captura e otro grupo.
Maduro a menciona cu Requesens, kende el a señala como “un di esunnan di mas loco y psicopata” a wordo “señala pa un di e autornan material”di e atake den su contra.


text:
Watty Vos Boulevard – Diabierna anochi laat D.O.W a haye obliga ta cera ambos banda di Watty Vos Boulevard cu ainda ta bou construccion.
Awacero cu a cuminsa for di oranan trempan di anochi, a causa cu cierto areanan di Watty Vos Boulevard a bira inaccesibel pa trafico.
E boulevard a wordo cera na e rotonde di Wayaca te na e rotonde di ex Codemsa.
Lo cera Watty Vos Boulevard cada bes cu awa yobe?
Nos ta puntra nos mes cu si cada bes awa yobe hopi y pa un periodo un poco largo Watty Vos Boulevard lo tin cu wordo cera ? Esaki sigur cu den futuro lo bira un problema paso esaki lo bira stagnacion di un ader mayor di camindanan na Aruba.
Te na e momentonan aki por nota cu esnan cu a traha e caminda no a tene cuenta cu e awaceronan cu Aruba sa haya.
Meerwerk?
Ta mustra cu esnan responsabel pa e caminda aki lo mester bin cu un plan nobo, paso asina aki no por sigui.
E pregunta grandi ta pa e ingenieronan, con nan lo bay soluciona esaki y con liher. Paso e ta un desaster cada biaha cu awa yobe.


text:
Atencion: Un alerta pa biento duro i lama localmente bruto ta na vigor te proximo aviso…
Pronostico di tempo pa dialuna anochi ta indica cu shelo lo ta levemente te parcialmente nubla y generalmente seco. Den marduga y diamars: parcialmente nubla cu chens pa un awasero pasahero.
Temperatura maximo 32 grado Celsius y temperatura minimo 26 grado Celsius.
Solo lo baha awe nochi 06:57 pm y lo sali mañan mainta 06:15 am.
Biento: modera te basta fuerte for di generalmente direccion oost; forsa 4 te 5 (20 te 39 km/ora, 11 te 21 nudo). Den dia fuerte te duro, posiblemente tin bes hopi duro den rafaga;
forsa 6 te 8 (40 te 64 km/ora, 22 te 35 nudo)
Situacion general di tempo:
Durante proximo 24 ora humedad den nivelnan mas abou di atmosfera lo pone cu temporalmente mas nubia lo pasa riba e isla. Principalmente durante di oranan di marduga y mainta esaki lo pone cu localmente un awasero por desaroya. Diferencianan di presion di aire den area di Caribe ta sigui ta grandi y esaki ta pone cu un biento fuerte lo sigui supla.
Condicion di lama:
Olanan di lama lo ta for di direccion oost cu haltura di 5 te localmente 8 pia; e olanan di mas halto lo ta na costanan oost, noordoost te noordwest di e isla. Operadornan di boto chikito ta wordu suplica pa tene esaki na cuenta.
Temperatura di superficie di lama: 26 grado Celsius.
Fenomenonan special: ayera nochi pa ta exacto, 6.41 pm, a sosode un temblor menor
cu a wordo sinti na diferente parti di Aruba. E epicentro tabata na un distancia di 14 km zuidoost di Aruba na un profundidad di 17.1 km cu un magnitud di 3.1 (mm).
Potencial di awasero pa proximo 24 ora: 1 mm of menos;
Registracion di temperatura (Celsius) y awasero (mm) den ultimo 24 ora:
Airport max 32 / min 27 / 0.0
Pronostico di tempo pa proximo dianan di siman:
Parcialmente nubla, levemente stofferig y generalmente seco. Biento lo ta for di direccion oost y modera te basta fuerte; den dia fuerte te duro, posiblemente tin bez hopi duro den rafaga;
temperatura max / min lo ta: 32/27


text:
E informe aki a cuminza circula na Aruba desde Diabierna mainta caba, pero un emisora local a logra haya contacto cu Booshi Wever, kende a bise cu e no ta deteni, pero si cu autoridadnan ta haciendo fastioso.
Sinembargo den fin di siman, diferente medio di comunicacion Venezolano a raporta cu Wever ta deteni.
Segun e raportahe, e anochi di diahuebs, un comision di e Base di Contrainteligencia Militar a efectua e captura di dos suheto cu a purba di traslada combustible for di e costanan di e municipio Falcon pa Aruba, esaki segun e website di noticia Notifalcon.com.
E procedimento a worde realisa den e sector Tumatey di e municipio Falcon pa funcionarionan di DCIM, ora cu esakinan tabata realisa labornan di investigacion y a logra observa e hombernan, ambos di nacionalidad Hulandes, procedente di Aruba, den un embarcacion tipo yate deportivo cu siglanan A900, di nomber Ki-Diaa.
E hombernan tabata na canto di e costa, yenando e yate den e sector menciona, y autoridad a logra confisca un pomp y slang pa esaki. Tin cu agrega cu un di e detenidonan tabata minister na Aruba.
E Caso a worde remiti na disposicion di Fiscalia 23 di Ministerio Publico.


text:
Akuerdo di Koperashon Marshe di Playa
Introdukshon
Marshe di Playa ta un proyekto piloto di Boneiru Duradero. E proyekto akí ta haña sosten kompleto di fondonan ku ta na disposishon pa medio di Wereld Natuur Fonds Nederland den e periodo di sèptèmber 2015 te ku yüni 2016. Meta ta pa stimulá inisiativanan komersial chikitu na Boneiru.
Despues di e periodo piloto ta posibel pa konbertí Marshe di Playa den forma di un fundashon òf di un asosiashon koperativo. Den e kualidat ei e marshe ta bira pa 100% responsabilidat di e empresarionan lokal ku ta forma parti di Marshe di Playa.
E gastu di fundamentu respektivamente gastu di notario ta pa kuenta di e organisashon nobo i no ta kai bou di e finansiamentu menshoná akiriba.
Tin 25 kupo komersial pa stènt disponibel. E sobrá stèntnan ta na disposishon di organisashonnan NGO i ta disponibel pa aktividat èkstra, manera tayer pa mucha ku Boneiru Duradero ta organisá.
Señor Onnie Emerenciana ta e persona di kontakto pa e marshe. E tim di Marshe di Playa lo sostené e empresarionan kaminda ta posibel den desaroyo di nan abilidatnan pa medio di tayer i kurso. Lo hiba tambe un kampaña intensivo di merkadeo pa krea fama pa Marshe di Playa bou di poblashon lokal i turista. Komo prestashon di nan parti Marshe di Playa ta spera un kompromiso serio di tur empresario ku stènt ku ta partisipá na e marshe semanal.
Den e reglamento athuntu tin e reglanan pa partisipashon stipulá. Esakinan ta basá riba norma ku balornan ku en general ta vigente. Ademas for di punta di bista duradero a agregá algun kriterio. Ta supliká tur partisipante ku ke partisipá na Marshe di Playa pa firma e reglamento komo akuerdo.
Reglamento Marshe di Playa
Harma i Desharmá marshe
- Marshe ta habri su portanan 8 or pa públiko. Tur komersiante ku stènt di marshe mester ta kla pa kuminsá bende.
- Ta harma e stèntnan pa marshe riba e patio di Jong Bonaire. No ta posibel pa drenta e patio ku outo. Zona di deskargá karga i kohe karga ta na e porta grandi di kurá.
- Doñonan di stènt mester stashoná nan outo pafó di e tereno di parking di manera ku ta sobra mas tantu kupo di parking pa bishitante.
- Doñonan di stènt no por skohe nan propio parada (plèki). E stèntnan ta haña number i ta asigná doño di stènt kada siman un otro stènt.
- Lo pone kliko èkstra riba e tereno di marshe. Doño di stènt mester hasi uso di e klikonan akí i sòru ku no ta laga shushi atras riba e patio di Jong Bonaire.
- E marshe ta dura te ku 12.00 or. Doño di stènt no mag start ku paketá merkansia di nan stènt promé ku 11.45 or.
Gastu di partisipashon
- E kontribushon semenal pa marshe ta suma $10 pa partisipante pa siman. Onnie Emerenciana lo kobra e kontribushon na inisio di marshe. E kontribushon ta destiná pa pago di gastu di hür di Jong i pa pago di harma i desharmá e stèntnan di marshe.
- No tin mester di paga pa stènt di marshe, Boneiru Duradero ta pone esakinan gratuitamente na disposishon.
Oferta di Produkto
- No tin mag di bende bibida alkohóliko durante marshe!
- Produktonan preferiblemente mester ta produsí òf trahá na Boneiru.
- Marshe di Playa ke krea un oferta variá di produkto pa bishitante. Ta supliká empresarionan ku ta ofresé mesun produkto òf produkto paresido pa koperá ku otro.
- Marshe di Playa lo hasi eksepshon pa produkto ku tin un balor agregá grandi òf ta suministrá un nesesidat lokal ku empresanan eksistente no ta suministrá na Boneiru.
- Ta kompartí e marshe den sorto di produkto. Empresarionan tin ku bende un surtido di konsistente den nan stènt.
- Empresarionan ku ke bende mas ku un tipo di produkto, lo mester buska un koperashon ku otro doño di stènt riba marshe.
- Marshe di Playa ta mantené e derecho pa rechasá produkto, servisio òf empresario na e marshe.
Responsabilidat di Produkto
- Doño di stènt ku ta bende komestibel ta karga nan propio responsabilidat pa nan karchi di kùr (karchi blou). E karchi di kùr (karchi blou) ta obligatorio.
- Bendedó di komestibel mester traha di manera higiéniko i sòru pa merkansia ku por daña ta wardá di manera ku nan ta keda bon friu.
- Doño di stènt tin su propio responsabilidat pa e kalidat di e produktonan ku e ta ofresé.
- Doño di stènt mester atendé ku keho di bishitante tokante produkto bendé.
Kontinuidat
Marshe di Playa ke krea un grupo di bishitante leal, di manera ku empresarionan por tin bon benta kada siman. Esaki ta solamente posibel ora ku e marshe ta ofresé kontinuidat den oferta i kalidat di produkto.
- Doño di stènt ku no por òf no ke partisipá tur siman na Marshe di Playa ta bai den un sistema di turno. E doñonan di stènt akí no por skohe pa partisipá solamente den e promé òf delastu siman.
- Den kaso ku e doño di stènt no por presentá pa motibu di malesa òf otro motibu e mester partisipá esaki por lo ménos 5 dia di trabou adelantá, di manera ku e tim di Marshe di Playa por buska remplasante.
Interior di stent
Kada stènt ta kuater meter hanchu i ta kompartí den dos pida, di manera ku dos doño di stènt por hasi uso di un stènt kompleto. E stènt tin un profundidat di 1 meter. Kada empresario tin un superfisie di 2 x 1 meter komo espasio pa bende produkto.
- E stèntnan mester tin un aparensia di ta nèchi i atraktivo.
- Den kaso ku e doño di stènt tin un surtido/oferta di produkto limitá ta prudente pa buska partner di benta ku tin artíkulo paresido. Ta posibel pa mas ku 2 bendedó hasi uso di un stènt. Kada bendedó ta mantené e obligashon di $10 pa siman/pa persona.
- Por eksponé produkto solamente den stènt pues no den e koredornan.
- Espasio tras di e stènt, na banda di e bendedó, por usa pa depositá produkto, a ménos ku esaki no ta desordená.
- Doño di stènt mester trese su propio stul.
Uso di awa ku koriente
- Jong Bonaire (JB) ta permití uso limitá di awa ku koriente. Esaki ta nifiká ku doñonan di stènt mester hasi uso kremenchá di awa ku koriente. Den kaso ku ta kobra Marshe di Playa èkstra pa awa ku koriente, lo traspasá esaki pa kobra e doñonan di stènt ku ta hasi uso di awa ku koriente.
- Doño di stènt ku ta hasi uso di aparato eléktriko manera aparato pa mantené produkto kayente mester sòru ku esakinan ta seif pa usa.
- Waya di ekstenshon tin ku kore pafó di e koredornan. E wayanan di ekstenshon mester ta den bon kondishon.
- Doñonan di stènt ku ta usa aparato pa mantené produkto kayente mester kontrolá esakinan ku nan no ta kenta di mas.
- Uso di bòter di gas no ta permití.
Durabilidat
E tim di Marshe di Playa ta empeñá na fomentá durabilidat na Boneiru. Ta supliká bishitante di Marshe di Playa pa trese nan mes tas pa respondi. Kada stènt ta haña un bòrchi ku teksto “Bring Your Bag!”
- Doñonan di stènt no tin mag di parti tas di plèstik. Alternativanan pa tas di plèstik ta kaha di karton, ku por pasa buska na kada supermerkado i toko.
- Marshe di Playa ta supliká partisipantenan pa hasi mas ménos tantu posibel uso di ‘styro foam’ i ‘single use plastic containers’ komo material di empake.
- Marshe di Playa tin un kantidat limitá di tayó i kuchú, fòrki ku kuchara ku por fia na doño di stènt ku ta bende kuminda. Doño di stènt mes mester laba e sèrvis i entregá esakinan na final di e marshe.
Feedback & Evaluashon
E tim di Marshe di Playa semper ta habrí pa feedback.
- Marshe di Playa ta invitá doñonan di stènt pa forma parti aktivamente di e marshe i pa pensa konhuntamente riba punto di mehorashon pa e marshe.
- Periódikamente lo tene reunion di evaluashon pa kua ta invitá tur doño di sènt.


text:
Willemstad,– Pa loke ta trata SDKK minister Girigorie ta bisa ku nan a dal un stap pa loke ta overtaim. E ta bisa ku akinan lo kambia roster i lo splika kada trahadó ki ora nan tin ku traha, pero naturalmente mester kana diferente trayekto pa e ta efektivo. Ku partisipashon di trahadónan lo mester sali afó. E ta bisa ku ta mas ku klaro ku e parti di kontròl ta masha importante, paso tin hende ku den pasado nan mes ta pone nan overtaim i ta pone mas ora di loke nan a traha, pero entretantu a kambia e sistema i no ta nesesario pa traha tantu ku overtaim mas.
Minister Girigorie ta bisa ku e kambio di roster ku maneho a prepará lo mester yuda baha e kantidat di overtaim drástikamente. Kasi 10 aña pasa ya tabatin algu den e direkshon aki planeá. E intenshon pues ta pa baha e kantidat di overtaim.
Minister ta bisa ku bo ta keda ku bo kurason karga ora ku bo tende di sierto problemanan spesífiko. E ta bisa ku e sa ku no ta algu dushi, pero no por a presentá un otro realidat na e sentro. “No tin sèn mas pa paga overtaim.


text:
Stephen Walroud (PAR): ta su konsenshi lo ta remordé
Rueda di prensa ku un akto di konfeshon dramátiko di Whiteman
Den e rueda di prensa di djaluna último nos por a tende eks promé minister Ben Whiteman konfesá na pueblo di Kòrsou ku danki na un desishon ku e (so) a tuma, pueblo di Kòrsou a hañ’é ku e chinesnan di Guandong Zherong Energy (GZE) ku historia a mustra ku ta un kompania estilo galiña sin pluma. Whiteman den su konfeshon a trese dilanti ku a base di su frustrashon personal pa ku e trato di e Venezolanonan, Hulandesnan i ambientalistanan lokal, su kana a yena i di gòlpi e la disidí su so ku su so i sin deliberá ku niun hende pa bòltu kashaka i hinka henter Kòrsou den un aventura ku e kompania GZE for di China. Defakto Whiteman dilanti di tur kámara di Kòrsou a deklará ku no ta Werner Wiels ta esun kulpabel di e show di engaño ku a wòrdu harmá ku MDPT i GZE, pero t’é ta esun ku a duna òrdu na MDPT pa legumai tur otro posibilidat i drenta ku e Chinesnan di GZE sin hasi screening na drechi.
Inkreibel pero bèrdat pa realisá awe ku a base di e aktuashon deskabeyá, iresponsabel i emoshonal di eks promé minister Whiteman, hinter Kòrsou i sigur esnan dependiente di nos refineria a pèrdè mas ku 15 luna di tempu sumamente balioso. Tempu balioso pèrdí den un akto teatral unda den boka di elekshon na 2016 a presentá GZE komo un kompania estatal Chines ku hopi kapital su tras i ku e kompania aki su invershon lo a bai saka nos for di tur problema. I henter Kòrsou a kai den e wega di manipulashon masal aki.
Ta ken no ta kòrda e bòrchi di propaganda riba sede di Pueblo Soberano ku ta bisa 18.000.000.000 rason pa vota pa Pueblo Soberano? Ta ken no ta kòrda e propaganda na televishon unda e direktor di GZE na idioma Chines ta sigurá nos tur ku GZE tin un kompromiso ku pueblo di Kòrsou i ku nan lo sòru pa redusí tur polushon i duna míles di hende trabou? Ta ken no ta kòrda tur e bishitanan hasí na China dor di diferente grupo inkluso miembronan di sindikato i media? Ta ken no ta kòrda e plannan pa hasta traha un refineria nobo na Bullenbaai i kambia nos refineria bieu den un area estilo di Las vegas? Ken por a kere ku a lo largu i den sekreto ta pueblo mes tabata paga pa tur e propagandanan na radio i televishon? Ken por a kere ku pueblo mes tabata paga tur e biahenan pa China i ku pueblo su sèn a wòrdu gastá den un novela na man di Werner Wiels i ku bendishon di Ben Whiteman.
P’esei no por yega na otro konklushon ku awor Werner Wiels a hañ’é den problema serio dilanti mesa bèrdè unda e tin ku responsabilisá su mes, Ben Whiteman su konsenshi a kuminsá remordé i awe e ta bin basha ‘bou ku ta é ta esun kulpabel pa a duna òrdu di sigui enkaminá e trayekto ku GZE.


text:
Kralendijk - Den oranan tempran di awe mainta, djaweps 22 di sèptèmber, ku asistensia di e tim di aresto di Kuerpo Polisial di Kòrsou, a realisá un otro detenshon den kuadro di e investigashon DRUM.
Update in de zaak Drum
Kralendijk - In het onderzoek Drum is in de vroege ochtend van 22 september met bijstand van het Arrestatieteam van Korps Politie Curacao opnieuw een aanhouding verricht.
5 detenshon den investigashon DRUM
Kralendijk - Djamars anochi riba òrdu di Ministerio Públiko BES, den kuadro di e investigashon DRUM di KPCN, a detené 5 persona. Dor di un koperashon estrecho entre KPCN, RST, KMar, Nationale Politie, Kuerpo Polisial di Aruba, Kuerpo Polisial di Kòrsou i Warda Kosta a realisá e detenshonnan aki.
Ladronisia di iPad for di outo stashoná
Kralendijk - Riba djaluna 5 di sèptèmber a drenta keho di ladronisia di uni Pad ku tabata den un outo ku tabata stashoná na Bulevar Julio A Abraham.
Entrada hudisial den kuadro di kaso DRUM
Kralendijk - Riba djaluna 22 di ougùstùs den oranan di mèrdia a tuma lugá un entrada hudisial na un kas situá riba kaminda Yato Bako, den kuadro di e investigashon di e atrako na un kas di dia 17 di ougùstùs último kaminda un agente polisial a pèrdè su bida (kaso DRUM).
Aksidente entre dos bròmer na kasnan di katibu
Kralendijk - Riba djamars 6 di sèptèmber un aksidente entre 2 bròmer a tuma lugá den besindario di e kasnan di katibu kolo shinishi.
Ladronisia na Kaminda Turístiko.
Kralendijk - Riba djasabra 13 di ougùstùs a drenta keho di ladronisia na e sitio di sambuyá Andrea 1 situá na Kaminda Turístiko. Ora ku e víktimanan a bai sambuyá un ratu alrededor di 11.30 or di mainta, deskonosínan a bai ku nan tasnan.
Kiebro den kas situá na Kaya Linda
Kralendijk - Riba djaluna 5 di sèptèmber a drenta keho di kiebro den un kas situá na Kaya Linda. A bai ku entre otro un televishon flètskrin,
Polis a hasi detenshon di dos ilegal.
Kralendijk - Den fin di siman ku a pasa a detené 2 persona ilegal i nan ta den proseso pa wòrdu deportá pa nan pais di orígen.
Kiebro den akomodashon turístiko situá na Bulevar Julio A. Abraham i Kaya Grandi
Kralendijk - Riba djaluna 5 di sèptèmber a drenta keho di kiebro den kamber di un akomodashon turístiko situá na Bulevar Julio A. Abraham.
‘Hit and run’ na un establesimentu den Playa.
Kralendijk - Riba djasabra 13 di ougùstùs, pa mas o ménos 2 or di mardugá a drenta keho ku un ‘hit and run’ mester a tuma lugá den besindario di un establesimentu pa sali, den Playa.


text:
Norman Moron y Rudy Plaate.
Skirbi pa: Clyde Harms.
Manera ta di spera, algun cantica, p. e. Atardi, lo wordo presenta mas di un biaha, pero interpreta den diferente manera. Aki ta sigui e programa completo:
- Robert Thiel: 1. Toch Mi Sa; 2. Dugudugu Sin Saus; 3. Respeta Polis; 4. O Mama, O Mama; 5. Atardi
- Melodia: 1. Potpuri–Perlitas; 2. Potpuri–Pasco; 3. Respeta Polis; 4. Mara Nan, Cera Nan
- Melange: 1. Solo Sali; 2. Di Bo So Mi Ta; 3. Atardi; 4. Dugudugu Sin Saus Etty Toppenberg: *Etty So Sa*
- Happy Hour Group: 1. Toch Mi Sa; 2. Potpuri; 3. Ma Yega Laat
- Papito - Biba Lekker Band: 1. Adios Mi Dushi; 2. Si Mi Bira Gouverneur; 3. Serenada; 4. Biba Bo Bida; 5. Minirok; 6. Unda Bo Ke Bai
E organisadornan tambe ta masha satisfecho cu e publico Arubiano entusiasticamente a cumpra tur tickets. E concierto ta completamente SOLD OUT!


text:
A pesar cu bo ta un persona cu no ta huma, humamento por tin efecto riba bo salud tambe. Con esaki ta posibel si bo tur dia bo ta cuida bo salud? Second-hand tobacco smoke, esta e fectonan secundario di humamento, por haci bo malo apesar cu bo mes no ta huma. Si bo ta den un lugar publico y e hendenan rond di bo ta huma, of bo ta na trabou y bo coleganan ta huma of na cas un ser keri di bo ta huma, bo ta exponi na huma y bo ta inhala e huma di tabaco aki.
Segun e American Cancer Society, e huma di tabaco tin como 7000 kimico den dje di cual un cantidad grandi di nan ta daƱino y sigur como 70 ta conoci pa causa cancer den hende. E huma aki ta wordo inhala door di tur hende, incluso mucha y baby y un hende cu no ta huma por asta haya cancer di pulmon door di inhala huma di otro hende.
Muchanan ta esnan mas afecta pa e efectonan di humamento secundario ya cu nan no por evita di inhala e huma door di simplemente cana bai of bisa e adulto algo encuanto su comportacion. Estudionan ta demostra cu muchanan cu ta den un seno familiar unda tin humamento ta bira malo mas frecuente y tin mas probabilidad pa haya entre otro bronchitis y pneumonia. Hopi bes nan ta toza mas y tin tambe problema cu halamento di rosea y asta por haya infeccion di orea mas frecuente. Humamento por provoca atakenan di astma of empeora e simptomanan. Y apesar cu esakinan kisas ta mustra coi kens, pensa cuanto tempo bo ta perde na dokter cada bes cu e mucha ta malo, cuanto bes e mucha ta perde les na scol door cu e ta malo y cuanto bes kisas bo mester keda cas cu e mucha pa cuid’e door cu e ta malo. Semper ta bon pa reflexiona riba e beneficionan ora bo no ta exponi na humamento.
Apesar cu na Aruba tin un ley cu ta regarda humamento den lugarnan publico, bo no mester warda riba gobierno pa tuma accion. Bo mes por dal e prome pasonan pa cuida bo salud. Si bo ta un humado mes, bo por controla na unda bo ta huma ya asina bo sernan keri of coleganan no tin molester di esaki.
Si bo kier stop di huma, esaki tin diferente beneficio manera entre otro: despues di tempo bo tin menos risico pa haya problema cu curason, bo condicion fisico ta mehora, bo aspecto fisico ta mehora door cu bo circulacion di sanger ta mehora y bo tin mas energia.
Tin hende tin miedo di bira gordo ora nan stop di huma, pero esaki no mester ta un obstaculo. Unabes bo stop di huma, bo por cuminsa enfoca riba un estilo di bida mas saludabel, come mas saludabel y tambe mas movecion. Y esakinan ta aspectonan cu lo yudabo mantene un peso saludabel.
Koningin Wilhelmina Fonds Aruba a lansa su di dos video cu ta enfoca riba e aspecto di humamento secundario. Si bo kier mas informacion, semper por yama nos oficina na 5820412 of pasa bishita nos na Spinozastraat 9, net patras di Watertoren na Playa.
Bo humamento por tin efecto negativo riba e salud di bo sernan keri.
Bo humamento por tin efecto negativo riba e salud di bo sernan keri.
Posted by Koningin Wilhelmina Fonds Aruba on Wednesday, June 6, 2018


text:
ORANJESTAD - Riba djamars 10 di yüli 2018 alrededor di 7.13 or di anochi a hasi detenshon di un hòmber ku e inisialnan E.T.B di 46 aña di edat relashoná ku menasa, violensia i destrukshon.
Riba djarason 11 di yüli 2018 drenta keho di ladronisia di dos baiskel for di Bulevar Gobernador Nicolaas Debrot. E ladronisia a tuma lugá den mardugá di 10 pa 11 di yüli.
Den mardugá di 11 pa 12 di yüli 2018 deskonosínan a kibra den un kas na Kaya Salsa. E deskonosínan a forsa e bentana na banda i e porta di kushina, i a bai ku entre otro un televishon di marka LTC, un laptop marka Dell i algun hoya. E kiebro a tuma lugá entre djarason 11 di yüli 7.30 or di anochi i djaweps 12 di yüli 3.50 di mardugá.
Riba djaweps 12 di yüli 2018 alrededor di 11.45or di mèrdia tabata tin un aksidente entre un skuter i un outo riba Bulevar Gobernador Nicolaas Debrot. A transportá e shofùr di e skuter pa hospital pa e risibí trato médiko.
E kasonan ta bou di investigashon.


text:
Curasonchi
September 21, 2018
Poeta Rosabelle Illes a skirbi su prome buki pa mucha hunto cu Levie Silvanie. Jowy Maasdamme ta ilustrador pa e buki. Titulo di e buki ta ‘Curasonchi’. Curasonchi ta un buki skirbi den 5 idioma.
E buki ta disponibel for di dia 29 di september. Rosabelle y Levi ta presenta e buki durante Festival di Buki pa Mucha 2018 na muchanan di scol. Por bestel e buki online, hunto cu peluche Curasonchi y otro gadgets manera sticker, pin y potlood. Tambe tin un theme song di Levie Silvanie titula ‘Sigui stima’. ‘Curasonchi’ kier ta algo otro cu djis un curason, e ta biaha den e curpa pa wak con ta sinti pa ta un wowo, un man, un pia y otro partinan di e curpa. Durante su aventura e ta siña e importancia di su mes: e Curason.
Rosabelle Illes ta un poeta y escritora y tambe sicologo. Levi Silvanie (1987) ta conoci como artista musico y Jowy Maasdamme ta artista visual y ilustrador. Jowy ta di mayor Arubiano y ta biba na Rotterdam. Despues cu el a studia ley el a profundisa su mes mas den dibuho y ilustracion. Kizas por defini su ilustracionnan como poco surrealistico y den area di fantasia. Levi Silvanie ta un musico, cantante y nos ta wak’e hopi biaha cu su guitara. Kizas esaki ta su instrumento favorito? Levie ta di Corsou y ta biba na Rotterdam.
Biblioteca Nacional Aruba ta sumamente orguyoso di por yama e artistanan aki bon bini na su Festival di Buki pa Mucha 2018. Pa haya sa mas di nan y e buki ‘Curasonchi’, bishita Curasonchi su website.Scroll To Top
Recent Posts
Orario Biblioteca Nacional Aruba
Oranjestad
Dialuna, diaranson y diabierna 08:00-19:00
Diamars y diahuebs 08:00-17:00
Dept. Arubiana
Dialuna, diaranson y diabierna 08:00-19:00
Diamars y diahuebs 08:00-17:00
San Nicolas
Dialuna, diaranson y diabierna 08:00-17:00
Diamars y diahuebs 08:00-19:00


text:
DEN HAAG – Fundacion Harmonie Arubaans Participatie (HARPA) a duna un bishita di cortesia na Arubahuis na e representantenan di e gobierno nobo di Aruba na Hulanda, Minister Plenipotenciario Guillfred Besaril y Director a.i. mr. Glenn Ling.
E directiva di e fundacion ta netamente Arubiano cu e mision di ‘young meets elders’ a inicia na 2017 cu diferente obhetivo.
Nan prome evento cultural tabata Dande festival cu pa prome biaha a tuma luga na e municipio di Den Haag. E tabata un exito grandi ya cu nan a haya subsidio di e municipio mes pa realisa e fiesta den grandi.
Bishitantenan y periodistanan cu a asisti na e evento a keda asombra di e magnitud con e fundacion aki a realisa nan prome evenemento. E no ta un fundacion solamente pa realisa eventonan cultural, sino tambe pa defende e interes di nos Arubianonan na Hulanda, tanto local y den futuro henter Hulanda. E idea ta pa purba tambe duna un aporte na nos hendenan pa participa mas activamente na Hulanda, tanto ariba tereno social, politico como educativo.
Combersacionnan serio a tuma luga entre e fundacion y municipio di Den Haag, na unda e municipio a aproba e proyecto piloto pa maximo 25 studiante di Aruba, cu extra les di Hulandes pa e studiantenan cu tin necesidad di apoyo pa cu e idioma.
E fundacion tin plan nan grandi relaciona cu desaroyo ariba tereno di enseñansa. Lo nan bai realisa congresonan di alto nivel pa cu e studiantenan di Aruba.
Gabinete di Aruba lo duna e apoyo necesario na HARPA unda cu esaki ta permiti, pa nan por logra nan obhetivonan.
Potret di links bai rechts: Sra. Nuris Dabian di Hefe di departamento di Asuntonan Social Cultural di Arubahuis, Sr. Jack Rasmijn, secretario y penningmeester, Presidente di Harpa Sr. Saul Ragunath (studiante), como miembro di e stichting, Srta. Britney Koolman (Studiante) y pa Arubahuis tabata presente Minister Plenipotenciario Sr. Guillfred Besaril, Director a.i. mr. Glenn Ling, y Sra. Miriam Croes.
Potret ta cortesia di Cas di Aruba


text:
Willemstad—Ayera , djabièrnè 9 di febrüari 2018, a presentá dos (2) hóben dilanti Wes-komisario (RC). Ta trata di R.R.E. (Kòrsou, 13 aña) i S.J.J.W.M. (Kòrsou, 15 aña).
Nan ta ser sospechá di ta envolví den e kaso di tiramentu djasabra 3 di febrüari den bario di Brievengat i na unda un mucha muhé di 13 aña a resultá herida na kabes pa un tiru for di un arma di kandela.
Wes-komisario a husga e detenshon miéntras ku Fiskal di Ministerio Públiko (OM) a ordená seguidamente nan prolongashon enkarselashon preventivo (verlenging inverzekeringstelling) ku 8 dia. E kaso ta ketu bai den investigashon.


text:
Huidige artikelen
donderdag 22 maart 2018 - Departamento di Impuesto ta habri diasabra awor
Acudi libremente durante 9:00 am-3:00 pm
ORANJESTAD – Departamento di Impuesto ta participa cu diasabra awor, dia 24 di maart, su oficina na Camacuri lo ta habri pa publico for di 9 or mainta te cu 3 or atardi. E servicio lo ta limita y ta valido solamente pa entregamento di e declaracion di inkomstenbelasting 2016, verzamelloonstaat y verzamelstaat opgaaf derden 2017. Pues lo no ta posibel pa haci pago di impuesto of haya un otro servicio.
Di e forma aki Departamento di Impuesto ta spera di yuda mas hopi cliente posibel cu den e dianan aki tin cu entrega e documentonan menciona y cu nan no ta alcansa pa yega na Departamento di Impuesto durante siman.
Gerencia di Departamento di Impuesto
22 di maart 2018


text:
No tin gasto envolvi.
Aviso di Vacatura
Descripcion
Como dunado di trabao bo por pone aviso di vacatura y busca e confirmacion cu bo a entrega un formulario di aviso di vacatura.
Kico ta e condicionnan?
Riba e formulario di aviso di vacatura tin e condicionnan cu mester cumpli cu ne ora di entrega un formulario di aviso di vacatura
Condicionnan cu mester cumpli cune na momento di presenta un formulario di aviso di vacatura.
- copia di extracto Camara di Comercio (no mas bieu cu 3 luna);
- carta di autorisacion di director di empresa;
- copia cedula di director di empresa y di esun cu ta entreg'e
- formulario di aviso di vacatura;
- copia formulario manpowerplanning;
- copia formulario di aviso di vacatura.
Unda pa pidi'e? / Mas informacion na
Seccion departamento Jobcenter na Departamento di Progreso Laboral.
Tambe por download un formulario di aviso di vacatura aki bao of por pasa busca un copia na loket di Departamento di Progreso Laboral.
- Formulario di aviso di vacatura pa tempo defini (Mara na proyecto)
- Formulario di aviso di vacatura pa tempo indefini
- Formulario di aviso di vacatura pa haci trabou na cas
- Formulario di aviso di vacatura habri (trahado local)
Pa entrega formulario di aviso di vacatura y/of busca e confirmacion di e vacatura (confirmacion cu a ricibi e formulario di aviso di vacatura) tin cu traha un cita.
Cuanto tempo ta dura pa hay'e?
E procedura por dura 6 siman, pero dependiendo di circunstancianan e por tarda mas.
Cuanto e ta costa?
Kico mi tin di hiba cu mi?
Ora pasa busca confirmacion di vacatura mester trece copia di e formulario di aviso di vacatura hunto cu e formularionan concerni. Riba e formulario di aviso di vacatura ta haya un checklist (lista di rekisito) di loke mester trece cu bo.
Zie ook